amanoisuno/poetBack huggingface dataset:
同彥範謁仲巽飲之甚樂仲巽且有北歸之期情見卒章輒用寫呈 鄭獬 
明珠堆滿赤金盤，未買花前笑倚欄。特地尋春難約伴，等閒携酒却成歡。人生試把從頭算，世事何煩著眼看。莫怪夜深猶換燭，它時相望在長安。
再和 鄭獬 
海棠亂插滿琱盤，爲愛繁梢更繞欄。顧我有情還惜別，聞君未去且留歡。錦裀只就花邊卧，細袖偏宜燭下看。若背荆州容易去，故人於義未爲安。
遊金明池 鄭獬 
萬座笙歌醉復醒，繞池羅幕翠烟生。雲藏宮殿九重碧，春入乾坤五色明。波底畫橋天上動，岸邊遊客鑑中行。金輿時幸龍舟宴，花外風飄萬歲聲。
盆池 鄭獬 
綠髮柔莎碧甃連，湛如蛟穴貯寒泉。誰將寶鏡遺在地，照見浮雲浸破天。數鬣游魚纔及寸，一層綠荇小於錢。待將鬧物都除却，放出秋蟾夜夜圓。
李都尉芙蓉堂 鄭獬 
堂上芙蓉花最饒，開時不見玉欄橋。來從洛浦見羅襪，生在楚宮俱細腰。何處仙人來跨鳳，夜深明月好吹簫。剩收秋蕊爲佳釀，醉入飛雲解畫橈。
東園招孫中叔 鄭獬 
花路橫梢已礙馬，斷無人迹賞年芳。綠楊成穗點著地，蝴蝶作團飛過牆。不禁夢回多黯鬰，長因酒後得凄凉。期君待與春翁約，買取東風任醉鄉。
次韵元肅兄汴口阻風 鄭獬 
風阻浪頭如駴馬，險於天塹欲摧車。却隨宿雁留寒渚，深羨飛雲韂碧虛。對酒客懷真土梗，滿船生計只圖書。世無勇奡携之去，不得連鼇作鱠魚。
次韵元肅兄三題汴渠夜泛 鄭獬 
汴渠夜泛亦快意，月射長波如斷冰。不見湘靈揮寶瑟，空教水怪避犀燈。煙雲疊影相虧蔽，星斗翻芒互降升。好蓄金錢多買酒，滿船載去覓嚴陵。
雨夜懷唐安 鄭獬 
歸心日夜逆江流，官柳三千憶蜀州。小閣簾櫳頻夢蝶，平湖煙水已盟鷗。螢依濕草同爲旅，雨滴空階別是愁。堪笑邦人不解事，區區猶借陸君留。
過魏都 鄭獬 
憶把貂裘買玉壺，重來不敢解金魚。當時曾謁將軍府，今日還乘使者車。歌管漸非人去後，樓臺依舊雪消初。韓門弟子偏怊悵，淚滿朝陽耆舊書。
勸客飲 鄭獬 
誰解西回滄海波，且聽白苧數聲歌。人生所得只如此，世事到頭無奈何。酒海莫教空濩落，金堆安用鬰嵯峨。古今共是一丘土，只有劉生得計多。
初入姑蘇會飲 鄭獬 
凉風飄灑入高閣，滿城綠樹飛雲濤。渴來夢吞滄海闊，醉後眼掛青天高。湘江姹女碧瑶佩，金谷謫仙紅錦袍。吳兒柔軟不慣見，應笑儂家詩酒豪。
正夫飲遐舉家留佳什僕酷愛其金斗玉泉之句輒次高韵 鄭獬 
相逢漸向白頭年，世路諳來盡付天。六印雖多終是客，一壺纔倒即爲仙。穿天入月捉詩句，搥鼓插旗飛酒船。長願醉眠渾不醒，虛名安用俗兒傳。
次韵梁天機見寄 鄭獬 
一聽秋聲鬢已凋，孤心驚起拂星杓。輪囷自分爲蟠木，濩落寧堪作大瓢。新篋唱酬詩草滿，舊衣傾潑酒痕消。高篇已許臨佳菊，更作欄桿護翠條。
往年與劉元忠諸公尋春夜歸今茲卧病感而成篇 鄭獬 
已醒又醉倦遊客，乍雨却晴寒食天。共繫紫騮芳樹下，却隨紅燭落花前。層城已報黄金鎖，外苑猶貪碧草眠。明月春風依舊好，竹溪散盡酒中仙。
喜吳幾道遷右正言知諫院 鄭獬 
精金喜入陶鎔手，玉鑑直須明主知。志士本來能許國，古人所恨不逢時。漢成不用朱雲劍，舜帝嘗聞大禹辭。莫道孤居無感激，挼挲兩耳聽京師。
戲學張水部贈河南少尹 鄭獬  终南山
河南少尹鬢如絲，甪里先生是吏師。花下放衙因試酒，竹間留客爲尋棋。年勞只許鈔書數，月俸長留買藥資。已說開春須上表，終南山下乞分司。
施君作詩贈謙師亦求拙句乃作五十六字綴其後 鄭獬 
聞道天台謙上人，溪魚野鳥共忘形。林間無事結跏坐，石上更安圓覺經。定處只應山鬼護，講時還有海龍聽。何年蠟屐緣雲徑，一叩靈仙不死庭。
送曹比部赴袁州 鄭獬 
船頭獵獵兩旗翻，六月江風灑面寒。一日却稱新太守，十年曾是舊郎官。中間憂患誠爲甚，向老風情亦未闌。紫背蛤蜊白醪酒，開樽長解憶長安。
次韵元肅兄見喜知荆州二首  其一 鄭獬 
逾年謬掌鳳凰詔，擇日拜章芸若庭。擁節笑歸江漢國，飛帆醉拂斗牛星。留連物景詩千首，準擬交親酒百瓶。共採芳蘭晨事畢，不妨兒姪夜橫經。
次韵元肅兄見喜知荆州二首  其二 鄭獬 
西風原上鶺鴒鳴，喜見朱旗畫獸獰。塵袖漸拋秦地遠，雲帆聊作楚江行。人家掩映寒塘水，秋物鮮明綠樹橙。欲表新阡在鄖國，不同張翰浪逃名。
憶泛西湖 鄭獬  西湖
四面青山紫繡圍，平湖萬頃碧羅衣。風摇酒面金鱗活，月弄波光玉篆飛。醉客半眠紅燭下，畫船行唱採蓮歸。十年衣袖遮塵土，惆悵飛雲滿翠微。
次韵石秀才淮上偶作 鄭獬 
出汴忽如魚脫網，長淮萬里斷煩囂。白雲已抱日光轉，碧浪更和天面摇。自此乘槎須犯斗，誰能鞭石解爲橋。玉京醉客無消息，不及蓬山兩信潮。
酬盧載 鄭獬 
三百年來無作者，杜陵氣象久焦乾。縱吟一夜鬼神哭，開卷滿天星斗寒。渾脫無蹤宜造化，塵泥有意污波瀾。傷懷刻句無人會，寄與江南庾信看。
舟次蕪湖却寄維揚刁學士 鄭獬 
柳葉初黄未解飛，東風還與賞心違。縱逢春處花期少，自過江來酒病稀。平子解酬青玉案，秋娘能唱縷金衣。揚州二十四橋月，長憶醉乘明月歸。
夏夜淮上寄隨子直 鄭獬 
天面玻璃滑欲流，淮光浮動浩難收。夜凉明月都如水，雨後清風却似秋。幾日重來還把酒，一回相憶却登樓。窮愁著得新書就，好寄雙魚碧海頭。
曹伯玉駕部相會於姑孰既別得書及詩因以拙句奉寄 鄭獬 
東風綽約過前溪，碧草纖纖苦未齊。春到好花隨處有，醉來佳客不相携。高眠未博黄金印，秀句如鎸白玉圭。倒指驛程今甚處，畫船應過楚江西。
素風堂 鄭獬 
潁水纖纖清露石，仙翁於此買煙村。唐朝三百盛冠蓋，丞相幾家餘子孫。耀世文章雖已遠，傳家清白至今存。由來人物能相繼，又見芝蘭秀一番。
致政李祠部  其一 鄭獬 
畫省仙翁綠鬢斑，林間高掛兩朱轓。更無歸計買泉石，欲以清名遺子孫。閒作好詩消白日，都將生事付清尊。嗟予憂病爲疏闊，不得携筇奉笑言。
致政李祠部  其二 鄭獬 
尊酒還成世外名，二千石印一毫輕。驥雖老去壯心伏，鶴自病來仙骨清。林下已能忘歲月，人間何必仕公卿。淮揚塵土無佳賞，每見山翁眼乍明。
寄長沙燕守度 鄭獬 
魏都南館相逢日，鬥向春風倒一尊。連夜花開駐歸騎，即時席上插降旛。雲藏夢澤煙蒲老，秋卷湘江雪浪翻。聞道玉厨新釀熟，莫將餘瀝酹潺湲。
送潁川使君韓司門 鄭獬 
喜君又佩魚符去，駟馬雍容朱兩轓。自昔諸侯潁陰國，太平宰相魏公孫。水邊日落旌旗暗，花外風高鼓角喧。到部行春應未晚，綠村正是杏梢繁。
次韵程丞相牡丹 鄭獬 
曾倒金壺爲牡丹，矮床設座繞花壇。有人偷插玉釵上，到夜更留銀燭看。醉裏春風遺翠帽，歸時寒月送琱鞍。如今蘭棹催西去，惆悵明年誰倚欄。
寄關彥長 鄭獬 
黄金斗印未垂腰，繞舍湖山弄翠濤。饑鳳羽毛寒不鎩，卧龍頭角老方高。樽前襟抱生平盡，醉裏文章氣格豪。休論升沉向衰俗，功名到底屬吾曹。
次韵酬項城姚子張到縣感事 鄭獬 
膠西童子近之官，坐按春秋討隠桓。休嘆折腰向彭澤，猶勝索米困長安。來篇喜見萬金字，厚報恨無雙玉盤。莫就白雲買煙艇，磻溪久已棄魚竿。
送郭元之東下 鄭獬 
梢梢十幅健帆風，大醉長歌下浙東。甲乙未能求將相，詩書多是誤英雄。百年盡寄閒心外，萬事都拋冷笑中。白面書生少奇策，不知誰建太平功。
送隋孝廉之官桐廬 鄭獬 
萬乘君王曾降詔，敝裘瘦馬入咸秦。太平策略三千字，天下英豪二十人。自合乘時攀日月，如何隨衆走風塵。桐廬主簿官雖小，百里之間亦有民。
和張公達暮春寄宋使君 鄭獬 
獨繞欄干正惜春，不堪西望隴頭雲。弄煙細柳纔三尺，著地殘花厚一分。梁苑草深平似熨，秦關山煖翠如薰。騎鯨李白時過我，未引金尊先說君。
再和 鄭獬 
使君携酒送餘春，縹緲高懷倚白雲。新曲旋教花下按，好題只就席間分。阮公醉帽玉山倒，謝女舞衣沈水薰。自笑塵埃滿朱紱，良辰樂事兩輸君。
寄題沖雅虛心亭 鄭獬 
高僧酷愛翠雲枝，雨後新陰翠入衣。爲恨煙溪生處遠，自尋雲徑劚將歸。有時風雨鬥不解，只恐蛟龍活欲飛。好向繁梢結秋實，丹山正是鳳凰饑。
張寺丞見訝久不致書兼惠佳篇輒用奉答 鄭獬 
數日看花生怕遲，杭州更有亂花圍。爲貪携酒尋春去，不及修書趁雁歸。且擊壯懷期篆鼎，莫緣華髮便沾衣。誰知寂寞寒山外，萬里蒼鷹正苦饑。
奉詔赴瓊林苑燕餞太尉潞國文公出鎮西都 鄭獬 
都門秋色滿旌旗，祖帳容陪醉御卮。功業迥高嘉祐末，精神如破貝州時。匣中寶劍騰霜鍔，海上仙桃壓露枝。昨日更聞褒詔下，別看名姓入烝彝。
送程公闢給事出守會稽兼集賢殿修撰 鄭獬 
越州太守何瀟灑，應爲能吟住集仙。雪急紫濛催玉勒，日長青瑣聽薰絃。一時冠蓋傾離席，半醉珠璣落彩箋。自恨君恩渾未報，五湖終負釣魚船。
寄程公闢 鄭獬 
念昔都門手一携，春禽幾向苧蘿啼。夢回金殿風光別，吟到銀河月影低。舞急錦腰迎十八，酒酣金盞照東西。何時得遂扁舟去，雪棹同君泛剡溪。
送公闢給事自青州致政歸吳中 鄭獬 
青瑣仙人解玉符，秋風一夜滿江湖。曾歌郢水非凡曲，未掃旄頭負壯圖。終日望君天欲盡，平生知我世應無。扁舟應約元宮保，瀟灑蓮涇二丈夫。
鄖陽道中 鄭獬 
白馬春風綠草長，行人踏破碧溪光。隔山啼鳥自相應，臨水幽花應更香。壠上驚飛青尾雉，桑間閒立蒨裙娘。白頭關吏還相問，不信相如是故鄉。
送石中允致仕歸新昌 鄭獬 
鳳凰山下網羅疏，翠翮摇空去有餘。陶令已拋彭澤印，謝敷今作會稽居。碧峰四向晚吟處，啼鳥數聲春醉初。更放魚舠鑑湖上，芙蓉香裏卧看書。
吳比部致仕歸蘄陽 鄭獬 
蘧公四十已知非，長揖公卿卧翠微。結綬才還雙闕下，上書便乞故鄉歸。伏轅赤驥相隨老，出網冥鴻自在飛。應向黄梅訪逋客，白雲飄灑紫荷衣。
送宋屯田之湖南轉運判官 鄭獬  洞庭湖
綠綬郎官笑白頭，更携龍節領諸侯。摶風初擊三千水，投刃方排十二牛。行色未拋京洛地，先聲已壓洞庭秋。漢家刺部官雖小，一鑑寒冰照八州。
送陳睦赴河中幕 鄭獬 
紫皇初放第三榜，中有英豪絕世無。天廄本生騏驥子，雲霄又得鳳凰雛。不須虎鬥終全趙，自是龍驤首破吳。雖作蓮花帳前客，丹臺到了姓名殊。
南歸呈王樂道 鄭獬 
漸少塵沙眼漸開，駸駸歸騎不須催。春風自過燕山好，寒色還從易水回。歸雁却飛天北去，白雲應傍日邊來。行行上苑花如綴，共獻君王萬壽杯。
聞南陽呂諫議長逝 鄭獬 
子文三仕去何頻，一卧南陽竟沒身。明主自應容直道，皇天何事殺忠臣。拄天力屈空留草，貫日心存不化塵。黄壤不知人世事，爲君慟哭楚江濱。
哀蘇明允 鄭獬 
豐城寶劍忽飛去，玉匣靈蹤自此無。天外已空丹鳳穴，世間還得二龍駒。百年飄忽古無奈，萬事凋零今已殊。惆悵西州文學老，一丘空掩蜀山隅。
傷賈老 鄭獬 
世事一毫不掛眼，放懷只用酒爲年。已從車後携一榼，更向杖頭留百錢。顧我曾傳丹鼎訣，疑君便是紫芝仙。忽如蟬蛻不復見，雨壞茅齋八九椽。
樊秀才下第 鄭獬 
平時愛子多集句，此日金刀得翦裁。自謂羅中先得雋，豈知天外已遺才。爐開遂失黄金礦，石劃猶藏白玉杯。獨倚西風倍惆悵，却憂車馬到門來。
張李二君獲薦喜而成篇兼簡岑令蔣掾 鄭獬 
榜帖初傳見姓名，喜來把讀繞欄行。長風又送二龍去，明月已看雙桂生。群玉聚來俱是寶，真金鍊出始爲精。雖知自是文章得，須待秦臺寶鑑明。
勉學者 鄭獬 
繞座群書如累玉，夜燈忘睡晝忘饑。文章須用聖賢斷，議論要通今古疑。孟子豈無仁義國，荀卿猶作帝王師。太平歧路安於掌，好跨大宛萬里馳。
自貽 鄭獬 
烏巾筇杖白雲夫，寄謝黄公舊酒壚。懶性惟看高士傳，歸心空展舊山圖。病來瘦骨支離在，老去歡情積漸無。啼鳥落花應怪問，綠塵何事滿金壺。
衰疾 鄭獬 
大夢爲生固有涯，屢攻衰疾可驚嗟。時於耳竅嘯秋蚓，併向目睛飛黑花。門外挂羅同翟尉，座隅占鵩類長沙。支離猶食三鍾粟，買取溳溪好住家。
山中桃花 鄭獬 
春入關山亦未遲，苧蘿山下見西施。不羞白髮欺雙鬢，且對清尊插一枝。縱落不隨流水去，僅開惟有白雲知。何須惆悵無人賞，自有春風二月時。
同賈運使章職方王推官賞梅 鄭獬 
花前留客解金鞍，揀遍繁梢盡折殘。翠帽插來無處著，玉盤收取與人看。無言有意空相對，欲去重來更繞欄。把酒殷勤須會取，風頭只待作春寒。
雪中梅 鄭獬 
臘雪欺梅飄玉塵，早梅鬥巧雪中春。更無俗艷能相雜，惟有清香可辨真。姑射仙人冰作體，秦家公主粉爲身。素娥已自稱佳麗，更作廣寒宮裏人。
菊 鄭獬 
寶釘萬數擁寒枝，寂寞幽香蝶亦稀。未把玉欄移得去，直須翠帽插將歸。定逢野客尋常折，忍逐秋風取次飛。好備一尊相就飲，醉來從遣露霑衣。
齊山晚歸 鄭獬 
飲散齊山晚，夕陽秋浦紅。不須鞭五馬，十里聽松風。
出都次南頓 鄭獬 
駐馬綠陰下，離人正憶家。可憐桃李樹，猶有未開花。
酴醿 鄭獬 
清香無物敵，粉葉自成圍。白玉瓏璁髻，珍珠纓絡衣。
題僧文瑩所居壁 鄭獬  西湖
西湖頻送客，綠波舟檝輕。春入蘿徑靜，浪花翻遠晴。
咏史 鄭獬 
漢地龍蛇始遘迍，曹公崛起定經綸。陰謀用盡得天下，誰道彼雛解笑人。魏生被責灌將軍，股慄如何不自陳。若使當時有英氣，肯爲丞相掃門人。漢家行賞盡論功，禍福於人豈易窮。解把舊恩酬項伯，獨將大義斬丁公。
讀蜀志 鄭獬 
曹公屈指當時輩，天下英雄數使君。髀肉消來還感泣，爭教漢鼎不三分。
莊鵾辭海 鄭獬 
歸路漸驚紅葉老，舊山已落白雲深。莊鵾聊欲辭滄海，越鳥終須憶故林。
下第遊金明池 鄭獬 
騎殺青都白玉麟，歸來狂醉後池春。人間得喪尋常事，不避郎君走馬塵。
久泊餘杭關外水涸不能行晚雨甚快解舟有日矣 鄭獬 
初看紅芰小開頭，今見青房結子稠。深謝晚雲憐滯客，故飛凉雨送歸舟。
畫屏 鄭獬 
翠篠疏明臨晚水，紫葵點綴落晴沙。山鷄對卧綠蒲葉，野鴨爭銜黄荇花。
夷陵張仲孚以荆州無山爲戲輒書二絕  其一 鄭獬 
使君終日倚朱欄，綠樹高樓掩映間。自有碧江無限好，荆州佳境不須山。
夷陵張仲孚以荆州無山爲戲輒書二絕  其二 鄭獬 
雨後飛雲冉冉回，碧天都似鏡初開。只應峽口多山處，不見秋光萬里來。
再賦如山 鄭獬 
小堂草草屋三間，暇日徜徉養壽閒。揭榜如山還自笑，何人不老似青山。
客意 鄭獬 
已換春衫別後衣，此心長共白雲飛。高堂壽酒年年事，趁取榴花及早歸。
讀司馬君實撰呂獻可墓誌 鄭獬 
一讀斯文淚瀉襟，摩天直氣萬千尋。知君不獨悲忠義，又有兼憂天下心。
讀李英公傳 鄭獬 
李密被誅猶不負，文皇顧命更何疑。豈將當日奔亡後，比得他年富貴時。
曉凉 鄭獬 
銀河垂角斗星稀，曉簟微凉夢破遲。落月半庭人未起，好風摇動碧桐枝。
三月 鄭獬 
三月江南梅子青，春遊已過畫船橫。酒懷索寞人初倦，已喜金杯弄水聲。
夜寒 鄭獬 
闌干徙倚未能眠，雲破初開碧玉天。滿地雪花寒不掃，恨無明月對嬋娟。
晚晴 鄭獬 
漸覺沙頭碧草乾，開簾更把晚雲看。波光月色俱清絕，應有新花怯夜寒。
雪晴 鄭獬 
一抹明霞暗淡紅，瓦溝已見雪花溶。前山未放曉寒散，猶鎖白雲三兩峰。
秋晴 鄭獬 
雨洗秋空明似水，瓦光浮動碧差差。好風晴日虛窗浄，正是幽人養病時。
塵埃 鄭獬 
袖裏金鎚白㲲袍，塵埃自古出英豪。胸中憤氣蟠不得，一夜虹蜺萬丈高。
明月 鄭獬 
一環明月午初停，自挂虛窗不可扃。恰見梧桐一雙影，綠陰漠漠覆中庭。
聽泉 鄭獬 
爲愛飛泉灑雪凉，無緣移近曲欄旁。直須買斷清溪住，引取寒聲繞卧床。
湖上 鄭獬 
湖山只合住真仙，家在鄖溪未有緣。欲把金錢三百萬，萬松嶺上買雲眠。
採江 鄭獬 
江上雲亭霽景鮮，畫屏展盡一山川。遲遲欲去猶回首，目盡孤煙白鳥邊。
江行五絕  其一 鄭獬 
馬當之西絕險處，青山獨出無四鄰。且繫畫船楓樹下，行人去賽小姑神。
江行五絕  其二 鄭獬  长江
三日禁船官不容，波如連屋萬千重。莫向長江爭道路，如今風雨屬蛟龍。
江行五絕  其三 鄭獬 
清明村落自相過，小婦簪花分外多。更待山頭明月上，相招去踏竹枝歌。
江行五絕  其四 鄭獬 
快帆美滿送船去，忽值高沙船不行。只道今朝風色好，不知還有暗灘生。
江行五絕  其五 鄭獬 
西江廟前飛來鳥，紫金作翅尾畢逋。翻空趁船接紅果，銜去却哺林中雛。
觀濤 鄭獬  长江
怒濤沃日爲之陰，下有蛟龍不測深。若比人間惡風浪，長江風浪本無心。
水淺舟滯解悶十絕  其一 鄭獬 
聞道春流下斗門，扁舟應得解南村。欲看竹箭開新漲，更插楊枝記舊痕。
水淺舟滯解悶十絕  其二 鄭獬 
正愛春波妥妥長，微吟倚棹落花旁。狂風忽送蛟龍雨，翻動一天星斗光。
水淺舟滯解悶十絕  其三 鄭獬 
柳枝拂水萬千縷，水去柳枝還却回。不似桃花愛飄蕩，等閒流出碧溪來。
水淺舟滯解悶十絕  其四 鄭獬 
壩上春流滑滑來，行人相語笑相催。解舟直入碧天去，天上晚雲行處開。
水淺舟滯解悶十絕  其五 鄭獬 
小鳥群飛獨木陰，笑聲騷屑如鳴琴。見人接翅却飛去，還入前村楓樹林。
水淺舟滯解悶十絕  其六 鄭獬 
稚子持竿坐芳草，魚兒跋尾出浮萍。會稽巨犗沈猶脫，滄海驪龍睡不醒。
水淺舟滯解悶十絕  其七 鄭獬 
酒徒不復少年時，白髮狂歌亦未衰。更與春風酬一醉，好花猶有兩三枝。
水淺舟滯解悶十絕  其八 鄭獬 
青天萬里放醉眼，啼鳥一聲傷客心。携手尋春春盡日，此時真直萬黄金。
水淺舟滯解悶十絕  其九 鄭獬 
春水駸駸抹舊痕，兒童乘浪戲青雲。去如跳鯉忽驚散，來似遊鳬還作群。
水淺舟滯解悶十絕  其一○ 鄭獬 
斗城縹緲浮雲裏，歸路陂陀碧草斜。北極已看龍虎氣，神州漸近帝王家。
登第後作 鄭獬 
文闈數戰奪先鋒，變化須知自古同。霹靂一聲從地起，到頭身是白雲翁。
探花 鄭獬 
粉蓓團梢相並開，醉中走馬探花回。春衫不惜露痕污，直入鬧花深處來。
上朝 鄭獬 
秋風御路冠蓋滿，曉月畫樓鐘鼓遲。卧聽傳呼丞相入，可憐正是上朝時。
翰林夜直 鄭獬 
中使傳宣學士家，君王令草侍中麻。紫泥金印才封了，蓮燭然殘一寸花。
夜宿秘閣 鄭獬 
金馬藏書大帝家，繞檐鳴玉滴冰牙。晚雲不動寒風斷，殘雪時飛三兩花。
乞郡 鄭獬 
曉日銀臺再上書，相君何日奏丹塗。紫皇有意憐衰老，乞與揚州第五符。
省中栽花 鄭獬 
凌晨上馬晚方回，不省好花開未開。誰把金錢買花樹，带將春色入城來。
試院中懷公達 鄭獬 
黄衫自掌貢闈瑣，强刷塵心酒一杯。天上謫仙如見憶，可能騎取老鯨來。
被恩出使 鄭獬 
鏡湖清淺越山寒，好倚秋雲刮眼看。萬里塵沙卷飛雪，却持漢節使呼韓。
出北關 鄭獬 
去年此地送行客，俛仰之間迹已陳。今日復來相別處，使君却是北歸人。
過十丈山 鄭獬 
慣向長安事朝謁，滿衫塵土厚於泥。行人若愛青山好，何不暫時留馬蹄。
白雲道中 鄭獬 
翠璧連環三百里，行人不奈愛山何。莫辭下馬尋雲徑，前到淮西塵已多。
過三十六洞  其一 鄭獬 
草深樹密不見溪，但聞地底溪聲迴。忽從山口渡流水，始知此溪山北來。
過三十六洞  其二 鄭獬 
蒼山連環不斷頭，溪聲繞山無時休。後溪已穿綠樹去，前溪却向山前流。
過三十六洞  其三 鄭獬 
高溪却瀉低溪水，溪裏分明見白沙。夜來山上暴風雨，溪口流出紅桃花。
離蔡州 鄭獬 
風吹醉面出南州，兩行紅裙立馬頭。已過落花時節晚，不須再拜苦相留。
離雲中一首 鄭獬 
南歸喜氣滿東風，草軟沙平馬足鬆。料得家人相聚說，也知今日發雲中。
入涿州 鄭獬 
飲馬桑乾流水渾，燕山未晚已黄昏。衣襟猶带長安酒，不分江湖浣舊痕。
回至涿州 鄭獬 
來時正犯長安雪，今見春風入塞初。爲問行人多少喜，燕山南畔得家書。
五松山 鄭獬 
天上仙人謫世間，醉中偏愛五松山。錦袍已跨鯨魚去，惟有山僧自往還。
秦淮  其一 鄭獬 
秦氏無過一再傳，欲圖萬里據秦川。漢家只在芒山下，却謂金陵五百年。
秦淮  其二 鄭獬 
四海龍蛇日沸騰，秦皇萬世欲相承。漢家王氣芒山起，却事東巡鑿秣陵。
淮上  其一 鄭獬 
桐柏山中草木靈，淮源潏潏繞山鳴。誰人鑿出渾河水，污却長波萬丈清。
淮上  其二 鄭獬 
車蓋飛雲不放船，長疑水府貯神仙。淮靈須信疏慵甚，欲住荆州不計年。
自天竺遇雨却回靈隠 鄭獬 
月桂峰前快雨飛，林間避雨亦沾衣。才晴便出西山路，却共斷雲相趁歸。
舟行次南都遇雨  其一 鄭獬 
雨聲飄斷忽南去，雲勢旋生從北流。料得凉風消息近，蕭蕭只在柳梢頭。
舟行次南都遇雨  其二 鄭獬 
老火燒空未擬收，忽驚快雨破新秋。晚雲濃淡落日下，已似楚江南岸頭。
自靈隠回謁孤山勤上人 鄭獬 
獵獵長松十里風，歸時路與北山通。陶潛今日無餘事，更過虎溪尋遠公。
贈沖雅師 鄭獬 
姑孰上人溪上居，碧松摇雨晚凉初。誰將六角竹枝扇，來問羲之覓草書。
赤壁 鄭獬 
帳前斫案决大議，赤壁火船燒戰旗。若使曹公忠漢室，周郎爭敢破王師。
早起 鄭獬 
頭疼宿酒未能解，獨怕曉寒簾捲遲。懊恨桃花愛飄蕩，夜來壓折海棠枝。
送禪雅歸姑蘇 鄭獬 
秋風江上白雲飛，江氣飄蕭欲灑衣。正是荷花滿吳國，詩人靈徹故山歸。
嘲范蠡 鄭獬 
千重越甲夜成圍，宴罷君王醉不知。若論破吳功第一，黄金只合鑄西施。
湖上晚歸 鄭獬 
江梅向臘雪初飛，莫向花前酒數稀。爲報玉堂批詔客，夜來乘月北山歸。
柳湖晚歸 鄭獬 
碧天寫入柳湖底，天上醉遊春日斜。便留畫舫入城去，不忍馬蹄踏落花。
舟中睡起 鄭獬 
銅盤綠水浸紅蕖，風捲紗幮睡足初。金殿故人如借問，爲言病酒懶修書。
重到城東有感三首  其一 鄭獬 
曾訪花翁醉玉壺，重來花下盡平蕪。東風繞袖應相識，記得當年舊酒徒。
重到城東有感三首  其二 鄭獬 
好春初滿杏園花，十里曾携載酒車。今日黄雲衰草地，不堪更送賈長沙。
重到城東有感三首  其三 鄭獬 
仙桃移在玉欄初，紅抹胭脂嫩點酥。聞道飄零落人世，清香得似舊時無。
逢賈老 鄭獬 
買得虛名東路歸，自憐鷗鳥本忘機。吾師不用苦迎送，亦是當時一布衣。
贈徐登先生 鄭獬 
鬢髪如黳眼正青，鍊來玉骨已通靈。我來欲問金丹訣，三日林間醉不醒。
柳湖席上呈夏宮苑 鄭獬 
千條萬條楊柳絲，好花不過三兩枝。今日樽前爲君飲，明朝酒病終不辭。
阻風遊銅陵護法寺 鄭獬 
白浪浮江打白沙，江頭綠竹對僧家。春風也似玉京好，一樹殘紅山杏花。
正夫草卷已就余例亦奏牘今得絕筆 鄭獬 
琳琅之寶出荆山，合作珪璋與佩環。楚澤白茅最微陋，何緣亦在貢書間。
送王殿直 鄭獬 
玉尺新裁白紵衣，楊花紛泊滿衫飛。少年不怕風塵惡，污却鄣泥走馬歸。
寄洞元師  其一 鄭獬 
一尊聊寄洞元師，既到山中春未遲。料得醉眠巖石上，晚風零落小桃枝。
寄洞元師  其二 鄭獬 
洞元道士酒中仙，散髮人間五十年。醉後不知山月上，竹間橫枕一琴眠。
送曉容 鄭獬 
龐眉蒼面已衰翁，猶踏天衢塵土中。收得閒名好歸去，鮮魚白酒醉秋風。
寄郭祥正 鄭獬 
天門翠色未饒雲，姑孰波光欲奪春。怪得溪山不寂寞，江南又有謫仙人。
寄題峽州宜都縣古亭 鄭獬 
古人已逐秋草沒，明月空隨秋浪翻。安得古人似明月，長來此地對金樽。
戲言寄霅溪使君唐司勳 鄭獬 
水精宮殿從來小，寂寞蓬萊不可遊。十萬人家明鏡裏，神仙都會是杭州。
出金陵却寄蔣山元師 鄭獬 
不及林間紅鶴群，飛泉却得夜深聞。風帆又絕秦淮去，回望北山空白雲。
招余補之 鄭獬 
赤泥圓印木蘭酒，欲飲無人共把杯。只隔春江一潮信，可能閒訪故人來。
憶南中兄弟 鄭獬 
河上青青榆葉稀，湘童何日報南歸。可嗟不及衡陽雁，兄弟相將作隊飛。
遣興勉友人 鄭獬 
人生三萬六千日，二萬日中愁苦身。惟有無心消遣得，有心到了是癡人。
傷王霽 鄭獬 
欲煉此心成古鏡，清光直透太虛明。朝來一灑故人淚，依舊塵埃滿匣生。
稚子 鄭獬 
稚子誰憐衰病餘，戲殘鬥草繞庭除。朝來竟學黄家畫，畫破新傳幾本書。
田家 鄭獬 
數畝低田流水渾，一樹高花明遠村。雲陰拂暑風光好，却將微雨送黄昏。
汪正夫爲人撰墓誌有中金之贈因以二絕戲之  其一 鄭獬 
飄然才思是真仙，鳳字仍留碧玉鎸。換得黄金滿書篋，可能獨具買山錢。
汪正夫爲人撰墓誌有中金之贈因以二絕戲之  其二 鄭獬 
寶字奇文刻夜臺，黄金論價未當才。諸生可是無豪氣，不就韓公乞取來。
病中  其一 鄭獬 
丞相新詩懶未酬，一編藥錄在床頭。何時病骨健於鶻，直與秋風萬里遊。
病中  其二 鄭獬 
病來翻喜此身閒，心在浮雲去住間。休問遊人春早晚，花開花落不相關。
謝病 鄭獬 
自緣謝病慚朝紱，漸有心期訪舊廬。爲問桃花巖下客，有田肯貰子真無。
昔日 鄭獬 
昔日揮毫多壯思，半天拂下鳳凰兒。夜來雪灑松窗急，開卷先逢白髮詩。
藍橋送客回謁張郎中 鄭獬 
都無歌管伴金杯，草草藍橋送客回。寒雨飄零不成雪，剡溪閒訪戴逵來。
酬公達 鄭獬 
小吏扣關聲啄啄，山夫驚落手中杯。不知天上何緣到，袖裏携將明月來。
哭重伋兼穰令 鄭獬 
古劍沈來不可尋，白沙堆下葬黄金。憑君莫向大江哭，淚人黄泉冤更深。
自嘲 鄭獬 
樂府休翻白苧歌，樽前已怯卷紅螺。壯心雖欲未伏老，爭奈秋來白髮何。
嘗酒 鄭獬 
病髮搔來不滿簪，一樽聊復洒煩襟。只應從此歡心減，不及年年酒味深。
飲醉 鄭獬 
小鍾連罰十玻璃，醉倒南軒爛似泥。睡起不知人已散，斜陽猶在杏花西。
巽亭小飲 鄭獬 
花開花落何須問，勸爾東風酒一杯。世事正如滄海水，早潮才去晚潮來。
酒寄通州吳先生 鄭獬 
往年醉倒先生家，今寄綠灑滄海涯。此酒到時春已晚，猶應趁得賞殘花。
酒寄郭祥正 鄭獬 
第一荆州白玉泉，蘭舟載與酒中仙。却須捉住鯨魚尾，恐怕醉來騎上天。
次韵程丞相觀牡丹  其一 鄭獬 
滿車桂酒爛金醅，坐繞春叢醉即回。爭得此花長在眼，一朝只放一枝開。
次韵程丞相觀牡丹  其二 鄭獬 
碧凉繖下罩羅敷，只恐晴暉透錦襦。醉倚玉欄問春色，此花勝得洛中無。
次韵程丞相觀牡丹  其三 鄭獬 
第一名花洛下開，馬馱金餠買將回。西施自是越溪女，却爲吳王賺得來。
絲頭黄芍藥 鄭獬 
揚州絕格已爲稀，北土花翁載得歸。白玉圓盤圍一尺，滿堆金縷淡黄衣。
招同僚賞雙頭荷花 鄭獬 
爲愛荷花並蒂開，便將荷葉作金杯。桃根桃葉俱殊色，且看相携渡水來。
酬張仲巽見督龍山之遊  其一 鄭獬 
渚宮曾燕菊千枝，落日須將急琖追。料得山花也相愛，使君來晚不嫌遲。
酬張仲巽見督龍山之遊  其二 鄭獬 
倒尊擲帽愧新詩，後日歡遊亦可追。自是東風多逸興，不關南郡出遊遲。
梁天機約重陽見訪而汪正夫簡報書齋叢菊輒有小蕊因書一絕呈正夫 鄭獬 
簡報叢菊生小蕊，枝頭應似撥冰醅。故人有信來相訪，好祝秋風及早開。
重九後見新菊 鄭獬 
年年時節菊初開，滿插花枝倒酒杯。今日秋風欺病客，惟將白髮上頭來。
江梅 鄭獬 
杭州別乘有餘才，戲作佳篇寄我來。已教吳娘學新曲，鳳山亭下賞江梅。
雪裏梅 鄭獬 
武皇未識長卿才，多向吳王故國來。誰見江南佳賞處，月中詞客雪中梅。
和汪正夫梅  其一 鄭獬 
少陵老杜獨憐才，長句還如鐵馬來。酒味漸佳春漸好，苦教陸凱咏寒梅。
和汪正夫梅  其二 鄭獬 
世上庸兒苦忌才，脫身曾把虎鬚來。他年若隠吳門去，從此真仙不姓梅。
和汪正夫梅  其三 鄭獬 
江南江北謫仙才，爲愛湖山特地來。願得春寒過三月，樽前留得臘前梅。
和汪正夫梅  其四 鄭獬 
禁林自笑老無才，覓得杭州刺史來。飲散憑欄却怊悵，不堪憶著故園梅。
和汪正夫梅  其五 鄭獬 
好花賦與本天才，料得靈根天上來。應爲長安惡風土，故教北地不栽梅。
和汪正夫梅  其六 鄭獬 
妖花爛漫敵清才，鄴騎還驚寶玦來。鄭國枉教蘭作佩，定應不識楚江梅。
和汪正夫梅  其七 鄭獬 
座中豪客洛陽才，醉舞春風拂袖來。明日却尋歌管地，中庭空有折殘梅。
和汪正夫梅  其八 鄭獬 
麗賦多傳楚客才，新詩還自楚江來。雪痕未漲龍池水，風信先飛庾嶺梅。
和汪正夫梅  其九 鄭獬 
探花最費庾郎才，欲把琱盤折取來。不奈雪花苦相誤，梢頭無處認真梅。
和汪正夫梅  其一○ 鄭獬 
詩入鷄林白傅才，當年曾佩左符來。尊前依舊江山好，不見章臺驛使梅。
和汪正夫梅  其一一 鄭獬 
劉蕡直氣壓群才，却束塵衣取次來。開府剛腸破金石，可能刻意賦寒梅。
和汪正夫梅  其一二 鄭獬 
欲酬强韵若爲才，昨夜歸時趁月來。寂寞後堂初醉起，金盆猶浸數枝梅。
和汪正夫梅  其一三 鄭獬 
好花有意似憐才，時泛清香入袂來。待得繁梢都結實，莫將細核比楊梅。
和汪正夫梅  其一四 鄭獬 
流俗休教見美才，不如長入醉鄉來。江南蚤是多風雨，莫向花前唱落梅。
和汪正夫梅  其一五 鄭獬 
江南還有謝娘才，試數春期幾日來。綵勝未隨釵上燕，玉臺先插鬢邊梅。
和汪正夫梅  其一六 鄭獬 
木禿風摧正爲才，幾將擠陷九淵來。見君說著須酸鼻，何必樽前更食梅。
和汪正夫梅  其一七 鄭獬 
窮通繫命不由才，富貴偏宜老後來。花草猶教有先後，憑君試看北枝梅。
落梅 鄭獬 
醉墨紛紛盡雅才，等閒携酒探花來。笙歌已散遊人去，更逐東風拾落梅。
竹  其一 鄭獬 
經時不到紫雲溪，新笋爛斑青玉枝。生怪南山惡風雨，夜來長得碧龍兒。
竹  其二 鄭獬 
冰骨清疏綠玉君，連環高節粉花紋。截來好作仙翁箒，獨倚扶桑掃白雲。
竹  其三 鄭獬 
鸞節朝元昨日歸，玲瓏玉佩解雲衣。幾多碧玉鳳凰尾，鬥向秋煙不肯飛。
鷺鷥 鄭獬 
小屏飛鷺雪褵褷，窗影初摇晚竹枝。獨倚枕函無一事，無何鄉裏覺來時。
食魚憶新開湖  其一 鄭獬 
柳條穿頰一雙鯉，鱗插金錢腰尾長。何日酒泉飛白浪，湖邊先問把罾郎。
食魚憶新開湖  其二 鄭獬 
曾繫畫船湖北樹，船家新撇白醪醅。紫荷蓋下黄金尺，只就罾頭買得來。
頃年嘗與董伯孫數子獵兔抵馬欄今日重來解鞍佛舍見高儀之題云躍馬飛鶻至此追念疇昔因紀一絕兼呈儀之 鄭獬 
昔年嘗臂海東鶻，醉客高飛鐵馬群。今日見君題壁處，自憐曾是舊將軍。
浚溝廟蜥蜴 鄭獬 
不歸大海不藏山，碧瓦朱欄綠樹閑。應待老龍纔睡著，便偷雲雨落人間。
雨雪雜下  其一 鄭獬 
雨鬥雪聲相雜下，飄蕭密勢灑空來。北風有意待寒臘，只放飛花一半開。
雨雪雜下  其二 鄭獬 
楚江雲暖凍未得，雪粒飄來著地稀。恰似小園寒食後，梨花零亂雨中飛。
祈雨 鄭獬 
平地三尺雨，農家三尺金。我願此雨力，生穗長如林。
春 鄭獬 
雪後清風特地斜，柳條疏瘦未藏鴉。與君試去探春信，看到梅梢第幾花。
夏 鄭獬 
避暑恨無雙羽翰，銀河亦恐浪花乾。坐來已倦還臨水，卧去無眠復倚欄。擬截白雲鋪玉簟，好收明月貯金盤。如何一見張公子，清論如冰灑座寒。
行旅 鄭獬 
捲衣上馬去駸駸，檐雨飄零楚客心。歸路漸驚紅葉老，舊山已落白雲深。莊鵬聊欲辭滄海，越鳥終須憶故林。初啟松阡青未合，嶺頭一望一沾襟。
紫花硯 鄭獬 
耕得紫玻璃，鑿成天馬蹄。潤應通月窟，洗合就雲溪。
新春詞  其一 鄭獬 
春色應隨步輦還，珠旒玉几照龍顔。紫雲殿下朝元罷，便領東風到世間。
新春詞  其二 鄭獬 
春風細拂綠波長，初過層城渡建章。草色未迎雕輦翠，柳梢先學赭衣黄。
新春詞  其三 鄭獬 
晴暉散入鳳凰樓，一桁朱簾不下鈎。漢殿鬥簪雙彩燕，并和春色上釵頭。
新春詞  其四 鄭獬 
小池春破玉玲瓏，聲觸簾鈎漸好風。閒繞欄干掐花樹，春痕已著半梢紅。
松滋褚都督義門 鄭獬 
貞觀得奇士，子孫宅荆土。一家五百口，六世同所處。
浮雲樓 鄭獬 
樓在浮雲縹緲間，浮雲破處見朱欄。山光對入鄖城紫，溪影橫飛夢澤寒。
梅花 鄭獬 
梅愛山傍水際栽，非因弱柳近章臺。重重葉葉花依舊，歲歲年年客又來。
謝賜飛白書 鄭獬 
伏馹馳天闕，飛文下玉除。奎成蒼頡字，龍受伏羲書。功業升平外，文章妙絕初。形聲秦隸拙，點畫蔡邕疏。軸動星辰轉，筆停風雨餘。珍藏傳萬世，安敢比瓊琚。
伏謁太神御殿詩 鄭獬 
景煙滿殿曉香清，日角龍顔五色明。五季積成天下亂，千年方有聖人生。重開混沌立萬象，獨斬蚩尤銷五兵。願作周公清廟頌，神孫世世告升平。
閔雨 鄭獬 
潭底乖龍喚不譍，驕陽似欲敗西成。虛堂永夜耿無寐，起聽四郊車水聲。
錢塘觀燈 鄭獬 
碧海芙蓉徹夜開，亂花前後盡樓臺。坐看萬里河漢外，移下一天星斗來。醉客倚欄吹玉笛，美人弄鏡插香梅。誰能飛入月宮去，捉住嫦娥不放回。
偶題 鄭獬 
寸心不著一塵飛，坐見孤雲冉冉歸。萬境去來無不可，白鷗爭得見忘機。
寄并州故人  其一 鄭獬 
年來羈客減歡遊，少對清樽浣別愁。社裏故人相憶否，夜來歸夢到并州。
寄并州故人  其二 鄭獬 
去年寒食柳溪頭，著意尋花醉未休。今日天涯最惆悵，滿江煙雨吊春愁。
送吳中復鎮長沙 鄭獬  洞庭湖
初登西漢文章府，便領吳王第一州。繞郭白雲衡嶽近，滿帆明月洞庭秋。
城東 鄭獬 
草濕煙村暴雨晴，踏沙閑信馬蹄行。客心到處不稱意，春色向人如有情。野外一雙新燕去，叢間三數小花明。松溪漁老應相笑，十載塵埃競姓名。
烏龍老栽松既以詩三首  其一 鄭獬 
高標不畏雪霜侵，枉斸孤根出舊林。但恐長安無地種，人家桃李自成陰。
烏龍老栽松既以詩三首  其二 鄭獬 
北山山下翠重重，禪老栽成夾道松。蛇子蛇孫長鱗鬣，烏龍幻出萬蒼龍。
烏龍老栽松既以詩三首  其三 鄭獬 
栽松初不爲茯苓，自要禪關門徑深。禪老一朝飛錫去，不妨留下海潮音。
詩一首 鄭獬 
高論唐虞儒者事，賣交負國豈勝言。憑君莫笑金槌陋，却是屠酤解報恩。
句  其一 鄭獬 
未識春風面，先聞樂府名。洗粧濃出塞，進艇客登瀛。
句  其二 鄭獬 
好擁雙旌便東下，畫船明月綠楊津。
句  其三 鄭獬 
東飛江雲北飛燕，同寄青春不相見。
句  其四 鄭獬 
朝來已與碧桃約，留住東風不放歸。
句  其五 鄭獬 
長亭搔首晚悠悠。
次劉才邵送魏彥成韵 强至 
國朝廣仁恩，法令去煩苛。三官貴持平，除用不輕可。矯矯魏詳刑，儒術富而夥。餘事及刑書，議論不偏頗。能令舞文吏，無計得掀簸。計其所平反，陰功已堆垛。神方介以福，豐穫報勤播。當即趨要塗，鳴玉清以儺。誰云出處間，此事難預揣。秋風鄉思動，請郡向江左。猶冀款襟顔，已聞將轉舵。想見桐州民，延首候來舸。置酒樂佳辰，剩插黄花朵。
依韵答吳殿丞應之見寄 强至 
古人不可見，空名留竹素。幸而並世生，千里或相去。懷賢我何勞，蓄道公其富。老驥伏櫪鳴，使看駑駘步。浩歌掉簪紱，思極江山趣。西風動遊袂，撇在千巖路。賤子匹馬來，邂逅一相晤。既見豁所懷，私心願執御。論議攻不破，牢若金城固。作詩遺長髯，知異衆人遇。
向負春遊辭以風雨開霽既久樂事未果因書百言聊以自戲 强至 
常恨春日少，况遭風雨多。桃李冷不覺，□□如濁河。廣陌斷游騎，寂不聞行歌。方其正雨時，樂事空蹉跎。晴來又累朝，日暖風祥和。紅入桃李枝，綠轉池塘波。何曾到花下，把酒呼青蛾。屈指九十期，今已一半過。繫日乏長繩，欲却無神戈。花落解笑人，謂我前言何。
道旁松 强至 
何年澗底栽，移植俯官道。腹空蟻穴衆，枝瘦龍脊裊。斧斤須良材，霜雪豈終老。大有歲寒操，見盡桃李夭。
雷君自陝及門謁與書偕聊成短篇以答來貺 强至 
一官偶來泗，舉動畏謗嘲。萬事不掛齒，終日口欲膠。所學未信時，尤欲密歛包。賢者或我顧，未免談屢交。雷侯將家子，而至自陝郊。踵門貺予書，享饋煩弦匏。始見氣頗勁，既語理不殽。愛子欲子薦，言畢徒啁啁。托蔭須高林，而乃依寸茅。盍行游鉅公，一言變魚蛟。
聞杭饑 强至 
客從吾鄉來，告我歲大歉。百金易斗粟，富者頭屢撼。餓殍相枕藉，億口盡虛頷。客言尚未竟，予淚已成點。避席駭相問，予衷不能掩。位卑俸給薄，用度抑難減。是以之官日，盡室來未敢。予行弟獨留，居常動予慊。歲凶吾産薄，慮其苦粗淡。所以聞客言，私懷輒興感。客遽前止予，君言固足貶。善自憂家爲，微俸誠亦忝。上有天子明，封章日可剡。先陳劭耕稼，次述抑聚斂。澄汰兵籍冗，惇尚土木儉。坐俠四海富，寧患食不糝。胡爲所謀狹，而復自戚慘。再拜起謝客，予言愧塵玷。
上知郡都官 强至 
列郡二千石，所理我與共。臨淮守最賢，萬口交一頌。彼邦困飛蝗，我境欲集鳳。彼民粒不充，我黍地無空。嚴乎如秋霜，巨猾弗得縱。斷乎如蓍龜，吏法不敢弄。鈴齋晝觀書，朱轓春勸種。明堂購衆材，我公實梁棟。行吐胸中奇，勳名光有宋。賤生何爲者，碌碌備僚從。天幸所與薄，半歲侍羈鞚。燕雀勢力小，鵝雁食口衆。貧賤兩雖甘，瀝懇輒披控。朝廷重爲邑，外臺薦方用。豈惟進寸蹠，抑可利微俸。私心覬公舉，如昔望郡貢。媒衒士所醜，未罪已自訟。公如飛一章，舉族免饑凍。
呈屯田 强至 
溪水日夜落，稍稍露沙面。經旬更不雨，深處亦成澱。巨篙架空航，澀若泝淺淀。况乃載百指，數纜安可縴。念此歸思發，急逾强弩箭。公如惜滯留，願借長風便。
送藥王圓師 强至 
吳僧甚商賈，嗜利角毫芒。或以翳自業，利心劇虎狼。今時愚鄙人，平居吝私囊。寒餓來求仁，一毫不肯將。不幸病且亟，呼醫計倉忙。惟醫所欲求，萬金弗較量。吳僧業醫者，十室九厚藏。張口待人哺，喋喋厭酒粱。求其不爾徒，蕭叢揀蘭芳。圓師何許人，出家本衢梁。自圓之先師，三世爲醫王。圓尤得術精，一丸起膏肓。雖掛吳僧籍，亦吳其衣章。仁義薰厥心，愈彼不願償。人以財啗圓，惡如唾霑裳。晨齋未有餘，一餠蔬充腸。行橐無長物，秋風藥裹香。昨因赴人急，挈然來浦陽。始見已可愛，氣溫語端詳。再見結所好，佛外喜縑緗。住久見益數，乃知數事長。作詩聊紀師，豈曰爲行光。
題婺源胡氏翛然堂 强至 
歙山碧參差，歙水綠演漾。之子山水間，築室傲天壤。山空鳥飛鳴，水凈魚下上。觀魚悟至樂，聽鳥悅幽響。一樽泯悲歡，萬事齊俯仰。人境兩翛然，無復塵區想。故人石渠英，緣以命堂榜。作詩羨高懷，中服非外奬。嗟今急名人，疾足投世網。心撓迹固喧，求得道已枉。茲理曾莫知，所趨岐已兩。予亦慕子徒，泉石久思往。何當伴琴觴，一鼓東南槳。
携印謁新守宿至德上方翌日馬上追書十四韵 强至 
携符拜州守，半舍度微徑。有僧謁道傍，云我迓邑令。因徐指叢林，佛宇頗嚴浄。願驅大夫馬，一宿憩征鐙。我生嗜煙蘿，聞此愜幽興。乃留驗僧言，金碧果暉映。捨策游上方，塵襟覺疏瑩。山氣亂朝暮，谷響答鐘磬。清風中宵來，雲歛月垂鏡。微吟不知旦，坐席若初定。遂行登修塗，回首謝巖磴。咨予秉微尚，碌碌奚足競。一月兩移府，未暇救民病。徒爲章服裹，折腰損真性。
予連日奔走吏事蚤出暮還君然兄數賜臨問乃不果一見辱遺佳句謹依韵和酬 强至 
朝出鷄聲新，暮歸馬蹄苶。思君不得往，一飯或三輟。自從伐木興，友道寖欲滅。夫子眷獨勤，聊解予心結。
橫溪回道中作 强至 
赤雲蔽層霄，旱日作炎酷。解带蔭廣厦，膚汗發如沐。世無廣寒宮，何地避蒸溽。嗟嗟尚未已，里胥報甚速。云有邑頑民，飲酒溢鼠腹。半酣張空拳，中者致殞踣。甲令著定憲，繼踵當視覆。驅車不敢緩，冒暑走山曲。敝蓋無丈陰，託庇何跼促。因思古賢宰，民鮮犯鞭扑。子賤弗下堂，政務自清肅。顧予今何人，爲治乃不淑。民既冒重辟，己亦苦匍匐。胡不樹善治，泰然處華屋。
祠仙姑回馬上作 强至 
至和歲甲午，德音絕常軌。寬徭且宥罪，外復講群祀。君言一朝發，人神共悅喜。今我官浦陽，距邑越十里。聞有仙姑祠，獨弗識何氏。按圖得本原，云是黄帝女。當年追仙遊，茲地倏輕舉。于今數千載，廟貌尚留此。幾欲私謁款，吏事日勞止。遽會郡符降，奉行德音止。以廟隸邑境，俾我即祠所。詰朝叩庭下，牲體已夙庀。巋然重林間，楹桷極華美。姑一婦人焉，血食反無已。丹朱雖男兒，而又作堯子。生失四海位，沒同若敖鬼。大夫不自立，始信徒爲爾。
久雨 强至 
雨師握天令，汲汲不停駕。疾驅鞭群龍，俛首隨叱咤。乘怒作霶霈，不復息晝夜。羲和久埋輪，縮手喜閑暇。山川盛奔溢，若虞歷陽化。農民驗甲子，其應旱在夏。我疑上天漏，誰能補天罅。慰此農民心，無使憂早稼。
寄辟疆 强至 
憶昨枉君軒，始來就客邸。爾僕方息肩，顧我遽屈體。守閽前通名，倒屣出致禮。相見吐論議，所學愈根柢。徐爲出巨編，徹若涉清濟。昏膜得篦刮，塵心逾易洗。我亦露狂簡，君曾不訶詆。于時園正花，長日甕盛醴。插枝必滿頭，飲醆須露底。未幾踏歸鐙，相將灑別涕。戀戀有情照，數數辱書扺。自言困道途，僅能足鹽米。頻吟口燥吻，久騎肉消髀。首飛詩人蓬，腸苦孟郊薺。學舍勉棲託，亨會復傾徯。黄卷樂往聖，青襟列諸弟。愛子乏先容，何人堪密啟。努力著要策，隨詔獻文陛。
伯夷詩 强至 
昔紂爲不道，毒心無生靈。四海如在鼎，誰能救將烹。周武從天人，戎衣舉仁兵。伯夷獨何爲，乃諫不聽行。紂徒久厭主，一朝倒戈迎。天下既宗周，大冊書武成。夷義愈爲耻，寧死弗苟生。周粟惡不食，雙目且餓瞑。紂無王者實，徒有王者名。雖曰臣伐君，紂德匹夫輕。吁夷豈不知，意在銷奸萌。
書感 强至 
擇己要有持，擇人要有別。淺夫脫所守，柔顔附炎熱。庸兒昧所擇，目前事苟悅。彼柔有時變，爾炎有時歇。歇者既死灰，變者遂剛鐵。平時綢繆地，一朝等楚越。古人論淡交，君子保常節。作詩貽知言，不爲昧者說。
奉和純甫秋扇 强至 
粲粲機中練，作扇圓中規。盛夏天無風，廣宇猶蒸炊。汗流既浹體，蚊齒仍毒肥。團扇當爾日，功利兩得施。一入君掌握，汗却蚊攘披。秋風刮地來，凉氣襲空帷。功竟勢亦去，退藏乃其宜。聖人制器用，用舍各有時。弓所以在鳥，鳥盡弓胡爲。蹄所以在兔，兔獲蹄何之。葛屨乃履霜，刺譏見于詩。作扇本禦暑，暑退當棄遺。奚必昧用舍，託怨班婕妤。
八月十六夜與宗哲純甫翫月 强至 
結客城東樓，明月初出海。漸如水精盤，天宇無寸靄。清光如何買，厥價珠百琲。中秋一夕過，已覺人意改。冰輪縱遲遲，此夜復誰待。老蟾益自張，吐輝增十倍。把酒共月語，世態何足罪。自有昭昭暉，千古萬古在。
冬日偶書呈縣學李君擇之 强至 
北風吹嚴雪，草木無媚姿。野田一穗盡，雀鼠猶苦饑。浦陽槩窮山，不與陰冬宜。今我雖旅宦，一身十口隨。有酒奉親壽，呼妻伴兒嬉。幽腸尚多感，悁結對此時。念子客千里，形影外更誰。空齋抱吟膝，敝案覆飲巵。我本依頼少，校子反有餘。何日富貴塗，引子並足馳。朝得位夔契，暮致君軒羲。收身結嘉客，量金買妖姬。人間有閑愁，安能到雙眉。
送純甫仙尉 强至 
秋晚送歸客，別酒風前酣。一揖不回歸，撇然就征驂。挽裾問客故，捨我何其甘。客言有慈母，三歲淮之南。今將拜嘉慶，歸心劇風帆。薄親厚他人，倒置理豈堪。顧予失所問，汗顔爲客慚。客生富豪家，妙年穿青衫。初仕已絕足，不與群駑參。掾邑尚牽制，逸驥受轡銜。縱之使自馳，萬里日可貪。持此作親壽，行矣毋少淹。
將別純甫四十字奉呈 强至 
我馬將北馳，子車亦南挽。車馬無留行，相去即相遠。風林秋聲乾，落日孤峰晚。後會未可知，莫使別觴淺。
將有東陽之行宗哲爲具話別以詩見招因答來貺 强至 
秋高山城幽，風動林葉吼。百感從中來，將分故人手。故人惜輕別，樽酒欲相厚。未飲已頹然，別恨濃於酒。
別筠陽 强至 
憶初來筠陽，風土習未穩。家人畏山氣，一日或數飯。愁來數去期，三載若天遠。居之既累月，吏事頗云簡。山水慣可觀，鷄彘肥堪饌。却愁解印紱，奪此養疏懶。觴詠趣滋適，不覺滿銓限。門前迎新官，槌鼓鬧田阪。顧予謝鄧侯，寧有邑人挽。水聲與山光，念此違耳眼。
寄純甫 强至 
相從浦陽官，三十月盈缺。出必並轡游，居常對案啜。予褊子能恕，子短予還訐。久而見交心，中不容間舌。乃於窮秋時，忽作遠道別。別腸如亂絲，一寸知幾結。別語如悲笳，一聲凡數咽。咽極繼以號，旁顧亦慘切。匹馬獨來歸，山城雨初歇。
依韵答貫中見貽 强至 
魚蝦泳大海，龍困污池埋。鸞鳳氣塞吭，百鳥鳴其喈。猶吾呂夫子，短褐包壯懷。舉脚踏青雲，失勢寸步乖。却視後來輩，厭己猶積柴。否屯豈我獨，升泰奚人皆。一別春四歸，聚首邈不諧。前日忽踵門，謁與行李偕。相迎把交臂，似合已擘釵。于時節清明，花凈無纖霾。共引不算觴，傾瀉猶長淮。歌詩互挑戰，舒慘出百骸。愁吟慘春暉，樂咏舒寒荄。男兒萬里心，無作伏櫪騧。天王下科詔，羅俊基泰階。盍行取好官，一爲光同儕。
野園移植小松 强至 
平生歲寒心，頗好歲寒色。一松如人長，慘淡窮山側。樵兒日過之，有意斧斤得。予心異爾意，野圃爲移植。醉聽疏聲眠，吟到細陰息。落落巖澗姿，相對永朝夕。如言千載後，其長可千尺。人生雖百年，相期眇無極。且結無情游，汝固予何易。豈待百年外，人松兩殊迹。人爲松下土，松化土上石。我生始逾壯，足以伴寒碧。
公立煎茶之絕品以待諸友退皆作詩因附衆篇之末 强至 
造化于草木，所與有薄厚。茶生天地間，建溪獨爲首。南土衆富兒，一餠千金售。公立須南官，好居衆富右。俸錢未到門，已入園夫手。買藏惟恐遲，秘之逾瓊玖。前日發箱篋，出以奉賓友。蒼玉碾底碎，浮雲碗面走。一飲睡魔竄，空腸作雷吼。茶品衆所知，茶德予能剖。烹須清泠泉，性若不容垢。味回始有甘，苦言驗終久。吁茶特不幸，而出三代後。不及餘草木，盡掛詩人口。禹貢籍九州，瑣細登橘柚。古若有此茶，商紂不酣酒。
范鉞進士遺樓徹司馬庭石以質交樓作詩美之因邀某同作 强至 
樓君仕塗傑，范子儒林選。論交二人者，誠至不以勉。范也車將西，樓也酒以餞。胡然膠漆地，猶假外物顯。范子庭前石，千年立蒼蘚。移入樓君圃，重可載十輦。堅以示固交，此意豈云淺。怪不涉剜刻，險不到崖巘。坦然久要情，無向石間辯。其堅竟有泐，其重尚可轉。不若照以心，兩確乃吾善。永結忘形游，嵌巖君勿羨。
和施耕進士憶竹 强至 
夫子卧古屋，趣敵巖谷深。六籍環一身，口誦頭不簪。瘦碧久去眼，寂寞清風心。朝思蔭之醉，暮思繞以吟。秋空碧新弄，無處停幽禽。安得青玉枝，來作半畝陰。終朝對几榻，歲寒結知音。於焉傲富貴，追蹤晉賢林。
京華對雪 强至 
嘉祐歲庚子，長安一尺雪。落地還成冰，后土凍欲裂。出門望天街，層城裹銀闕。健馬載高冠，傍人指夔卨。拜表瑶墀歸，酒面風前熱。萬井莫回頭，窮閻正騷屑。曉突無青煙，饑唇閟殭舌。咄嗟路邊子，未死衣百結。亦有待次人，空囊磨歲月。愁吟徒爾爲，泱漭天地闊。
與任道及順久二師賦小閣見月 强至 
醉領玉川子，夜入支公院。危閣邀共登，身在霜空半。缺月穿雲來，塵區未應見。長飈蕩寸靄，天宇痕無線。坐久吹青燈，寒光可對面。飄颻釋苑秀，灑落儒林彥。相逢愛憂清景，險語寫幽玩。野令才素慳，斗爲吟毫健。詩成萬象索，孤影轉樓殿。遊屨絕出門，高僧應作伴。
誡言 强至 
君子言欲艱，出口終身懼。衆人易由言，朝出暮已渝。言之于一身，譬若戶藉樞。爾樞苟不慎，彼戶將誰扶。不重一語言，是輕六尺軀。志言要有成，不成陷半塗。耻言在克悛，不悛行卒污。今吾觀衆人，一言異朝晡。爾志既可見，爾耻復若無。行將小人歸，嗚呼爾非夫。
賀陳右司生辰 强至 
悠悠大塊間，萬類紛相敵。偉哉拔俗人，真宰豈無力。六經陷邪說，釋儒共一律。天未喪斯文，公生抱絕識。著書羅古今，射策開胸臆。前輩幾欲盡，後來昧所適。天將激頹波，公生秉孤直。數諫難居中，三已無慍色。海宇屬無虞，天工或曠職。天保祐皇帝，公生藴奇德。培擁棟梁姿，一旦壯王國。禁網雖小寬，疲俗未全逸。惟天念我民，公生富才術。發揚雲雨勢，諸方待膏澤。天既責公深，眉壽夫何惜。行看佩相印，不羨登仙籍。南山雅望重，北斗威聲赫。稟生固難朽，吐納自不息。惟昔軒冕徒，尤喜山林迹。留侯追赤松，志就亦何益。傅說爲列星，但已脫寰域。孰如我公貴，與國長無極。
送張升甫三十韵 强至 
歲餘客秦雍，處俗失大方。眼前紛朋游，外同異中腸。最得張子晚，一見合柔剛。拜我十年兄，本非以其長。直緣父兄舊，及此三紀强。子之先大夫，疇昔倅餘杭。予時以童子，進謁升公堂。仲兄齒予亞，同學隸州庠。行聯坐接席，無異彼雁行。此時君尚孩，縱記今亦忘。去住忽南北，中間異行藏。後予與君兄，鄉貢入帝鄉。見面初驚疑，偕問徐乃詳。同年忝進士，茲復同省郎。伊予論契好，始見今髮蒼。昨君解下邽，東去隨薦章。歸來婦翁家，春風到秋霜。予居幸對舍，有酒呼隔牆。往還興頗熟，間外絕毫芒。乘月步橫橋，觀漁立回塘。詩句迭唱酬，稍稍積巾箱。自許先功名，知我尚激昂。放言遺形骸，不以我爲狂。古稱管鮑交，千載竊相望。辭我復云東，坐不安吾床。汴水日向落，更久不可航。甬東拋田園，不治久欲荒。急省江南兄，數事皆不遑。慇懃挽征袖，强留盡一觴。何以將別意，時菊有清香。
送吳令常甫之武平 强至 
朝廷重一邑，悼昔容備員。自嚴薦舉法，頗號近得賢。仕者既擇地，主恩那罄宣。遐封暨惡壤，十必九棄捐。武平杳何所，閩裔天南偏。林密毒虺藏，吐瘴蟠長煙。冬候氣亦暖，里俗衣不綿。舊令昨請代，闕榜張三銓。無人議一往，常甫獨不然。丈夫志四海，豈安廬室邊。畏避屬衰怯，我今幸壯年。所寄有民社，勇去無山川。吳天破新臘，雪片衝離筵。闔坐勸別杯，情厚禱亦虔。藥餌慎勿疏，善保食與眠。柂牙起驚濤，餞車散江壖。吏民前塗奔，爭迎上瀧船。到脩府中謁，首低小侯前。主人知才名，應以塵土憐。下車轉春首，訟未臨婚田。遠人喜新君，有訴恐不先。據案掃滯務，一决如流泉。呼兒伴兒戲，邑事樂靜便。地寬人物稀，林實雜海鮮。荔子委樹旁，毛魚不論錢。飲食信云美，那肯事宴筵。政休寧閑齋，空腸味陳編。他人保無過，歲滿猶自遷。矧君資性好，進業補未全。材長老松幹，氣强直弩弦。坐養青雲資，歸著要路鞭。君家新蔡後，清節能世傳。豈必因賞格，薦狀期聯翩。鄙人忝末契，相識由童顛。憂懷自足感，况復別緒纏。君其慰我私，北鴻附新篇。
曾元恕累日不相見以詩垂寄依韵和答 强至 
丈夫收功名，要在少壯時。今予四十强，才短良時遺。俯首入掾曹，所託真一枝。動靜繫他人，何異馬受縻。事業乖聖賢，饑寒愧妻兒。浩歌望青雲，致身分已遲。江湖久去眼，終日懷釣絲。元恕知我深，愛惡非衆隨。憐我事冗宦，役役猶兒嬉。十日不一見，敢以奔走辭。與子結永好，交情保無移。相從文酒歡，晚歲滄洲期。
走筆成一篇答徐君先輩見寄 强至 
定交初何年，昔齒會稽學。君壯我尚少，道復先我覺。子時于衆人，百鳥一鸑鷟。學官程諸生，題品或義卓。衆方縮手顧，君筆已一捉。落紙千餘言，渾如玉出璞。辭場或鼓行，無敢犯鋒矟。有時談遺經，聖賢在口角。憤疾異說妄，摘抉三傳駮。語氣清不休，旱天冽雷雹。南北俄乖張，同時去師幄。未幾會京國，君羽正濯濯。以文試有司，好古拙雕琢。一失太常第，聞子繼屯剝。翠鎩累在毛，龜剔釁由殻。古人亦憂患，千載名愈卓。予雖綴小官，夙志負山嶽。簿領但戕性，祿粟不周啄。再命作陋邑，舉動尤齷齪。旋巢子何所，距我幸非邈。寄詩冬爲期，當遂笑一握。待將得喪理，同付尊酒濁。
送元恕 强至 
我本生窮閻，才命兩乖塞。再試得一第，失足落銓格。去年赴選集，摩肩雜隸役。吏口駢名呼，摧沮氣填臆。僦居在閑坊，門巷少人迹。于時苦病吟，誰肯顧越{血/与}。高冠縱一臨，車馬有屈色。平生青雲志，跕跕若墜翼。羨君富詞才，時志復兩得。解褐拜初命，便綴審官籍。秋高馬足健，駕言往京國。諸父列禁嚴，南北羅第宅。往來伯叔間，此行穩棲息。君家世儒林，圖史况山積。燈火今可親，幽探勉餘力。京都號紛華，君志定非溺。勿貽雙親念，此外慎眠食。
早行澠池道中 强至 
二年別咸秦，八月過崤澠。碎石隠地起，險塗抱山轉。我馬無完蹄，我僕有重趼。林紅烈炬暴，澗白亂流淺。夙駕露濕衣，夕休獨臨饌。轍迹環九州，孔子未能免。咨予獨何人，安坐顔輒靦。區區適其宜，誓將策疲軟。
乙巳十月七日過黄河中流遇巨浪偶作 强至 
清旦絕大河，拍堤滾黄沙。巨舟忽摇簸，心悸眼亦花。咨予豈輕生，將身試魚蝦。忠信固所憑，此理懼或差。定息神魂寧，歸心眇天涯。故鄉念昔游，湖面貼碧紗。醉舫穿芰荷，坦腹如眠家。天水自照映，鷗鷺相交加。雖無風波憂，齷齪未足誇。豈如尋河源，安穩浮靈槎。脫略遺近觀，飄飄薄飛霞。低頭顧濁流，卑險吾汝嗟。
過潼關 强至 
巨方信天開，嵽嵲土山口。豈惟控內外，勢不漏飛走。一夫或當關，可敵萬夫守。山河此襟带，怙險聖所否。明皇晚倦勤，意恃太平久。絕艷荒真妃，轉盼六宮醜。祿山假天性，恩豢不知厚。鐵騎長驅來，哥舒苦徒手。吾君暢道德，四海一父母。人心自固結，茲關復何有。
苦雨 强至 
關輔連歲旱，耕地千里赤。官家放租稅，猶有道邊瘠。群國乞膏雨，童巫叫蜥蜴。神聽久寂寞，民意轉凄惻。天公忽瞑目，一怒乖龍殛。雨師偃其旁，驚起振厥職。不復計多寡，傾瀉信朝夕。入地知幾犁，地上但盈尺。渹如三峽注，那辨四檐滴。落勢曾未停，廬井反憂溺。始知天公難，不易人願適。舉頭告風伯，速吹濕雲坼。却還秋日光，迤邐照阡陌。俾民布新種，來歲飽麰麥。
幕中偶書 强至 
劉侯驅車東，幕府賓客稀。憑几獨蕭然，真與萬事違。巢燕無世情，閑堂時一歸。東風忽怒號，輒來撼窗扉。攪我靜中趣，聒聒無停威。塵沙亦侵人，猶喜勢力微。日暮風稍息，出戶聊振衣。行吟視庭木，枝空但花飛。幽思感晚春，浩歌送斜暉。翟公大書門，怨激恐已非。俗物喜去眼，杜子吾庶幾。
徙居 强至 
人生如寄客，况復真客宦。南舟與北車，來往若征雁。殘暑赴西雍，冉冉忽秋晏。三徙乃定居，什物旋營辦。騰移費負挈，猶恐僕夫訕。幕府文書稀，食息有餘閒。短才乏所補，公給浪蒙豢。懼辜主人恩，從事不敢慢。南軒有佳趣，流渠瀉幽澗。潺潺無時休，弄水悅童丱。關中氣候晚，時菊始云綻。亦有終南雲，朝暮生顧盼。浩歌一樽酒，常分任鵬鷃。
幕中書懷 强至 
宦游老歲月，春花漸空枝。坐耗鏡中顔，日饒鬢邊絲。流俗宜重輕，青雲勢參差。剛腸寡所合，出門復何之。趨向於今乖，考古聊自怡。黄卷有聖賢，目覽心與期。君子顧萬世，小人較一時。不見九原骨，貴賤共狐狸。惟有賢愚名，縱久亦兩岐。退之賦二鳥，無乃爲物移。信己一推天，孟子真吾師。得喪付濁醪，身外非所知。
九日與諸君飲 强至 
寒暑當遞遷，日月會陽九。綠鬢驚秋風，黄花泛樽酒。行樂重此辰，登高命諸友。古人感塵世，宜開笑歌口。
送粹中赴舉 强至 
朔風攪疏林，短日寒無暉。有客氣軒昂，束書赴禮闈。行橐雖云輕，滿抱藏珠璣。出以售春官，善價其可希。骨肉送出門，稚子猶牽衣。我爲舉別觴，一言庶不違。京師足紛華，慎勿事輕肥。白首有雙親，待子得官歸。
石亢之出銅雀臺硯相示信筆題其後 强至 
銅臺遺荒基，寂寞千載下。黄埃朽壤間，所得或片瓦。硯材世共珍，購金不論把。浪好昧所別，往往亂真假。
聞毀 强至 
憶初向關中，觸熱事西走。淋漓汗征衣，早夜犯星斗。歡然赴所知，辛苦復何有。主人喜賓至，相見勞杯酒。誓將效毫髮，聊以塞所厚。遇事因輒言，何嘗計從否。平生性坦率，間或忤交友。是非長安城，側身避讒口。彼奸乘其前，吾慮亦已後。二叔誣周公，三人惑曾母。青蠅亂黑白，視潔以爲垢。聖賢且不免，予免焉能苟。浩歌動歸歟，至此信不偶。春風憶東南，巖花映溪柳。南山有屋廬，釀熟喚鄰叟。何時理扁舟，舊物入吾手。回頭謝狺狺，投北汝誰受。
壬子歲旱 强至 
熙寧歲壬子，春旱初可怪。不雨訖夏尾，天地一爐鞴。赤日裂厚土，黄埃沒經界。農夫望雲霓，脰折意未懈。侍中守北門，撫俗先罷瘵。閔雨憂更深，遍禱劇齋戒。老宮與佛廟，三日一往拜。冠者厭於呪，褐者勞於唄。雨應絕不聞，煩鬰何由快。憑誰訴天公，請執乖龍械。
予初春被病中夏少間勉入省局偶成二十二韵 强至 
東風吹春來，移疾聊少休。寒熱戰予軀，漸如錯春秋。侵尋日以劇，謁告牒屢投。性命吾自安，所負空食羞。交親每問訊，愛者或見憂。伏枕數晦朔，忽忽月四周。有叟肆囁嚅，咄哉我何尤。騰口狀予疾，張大實頗浮。背憎詋休咎，唯恐予疾瘳。寧獨冀術勝，仍欲悅予仇。叟乎汝何愚，天命非爾謀。生死籍素定，理莫移恩讎。身世如寄客，日月速置郵。引照盍自儆，霜雪滿汝頭。胡然不如止，脅肩諂貴游。干進苟朝暮，利吻銛戈矛。予今偶不死，官意滋悠悠。却來坐省局，心迹逾林丘。北扉對新篁，陰薄幹已脩。薰風送瀟灑，不博千戶侯。富貴功名間，有待終無求。鸞鳳志寥廓，燕雀徒啾啾。
某蒙君章兄寵示櫻桃佳篇輒依韵奉和 强至 
炎蒸有正色，下與地氣關。相結成含桃，使冠百果班。獨憂赤日曝，坐變紅成殷。多應絳闕種，流落來塵寰。金盤瀉不定，四走如循環。睡龍失火齊，頷空皆血潸。以口比樊素，白傅誇嬌鬟。却嗟荔子陋，遠在炎荒山。每歲貢天子，險路勞緣扳。豈如盛京洛，地廣生不慳。朝須暮可進，先御後匪頒。離樹既不久，弗改猶童顔。吁嗟唐中宗，游樂芳林閑。君臣失儀度，口摘省手攀。不聞薦先廟，書在史冊間。愈籍爭詩豪，勁句嘗往還。予知青冥賜，難到山溪灣。林園幸自有，圓顆赫不黫。雖熱豈厭食，縱密寧忍刪。况此鮮嫩質，非並青梅頑。
群牧司雨中池上作 强至 
累朝困炎威，一雨轉愁意。偶看碧蘆叢，宛在滄洲地。岸草閑自滋，庭葉紛以墜。移床就幽窗，檐溜聒清睡。
送章傳道東歸三十八韵 强至  终南山
一日或數篇，數日哦一軸。夫子之於詩，夜補晝不足。長吟天地間，萬象困題目。天徒飽其才，而特餒其腹。聲名三十載，半百事場屋。今年試春官，淡榜輒不錄。東風吹殘花，客淚迸京轂。回頭謝青雲，却抱來時玉。河陽謁相公，每見輟飯沐。贐金實空囊，禮遇駭僮僕。遂游西諸侯，騎馬度函谷。長安尋素交，零落半丘木。惟有終南山，相看似舊綠。東李雅好客，既親意轉篤。授館如投家，晨杯繼宵燭。羸馬殘青芻，饑僮厭餘肉。予方坐幕府，陷嫉苦流俗。群吠耳且盈，介立趣頗獨。得君倍歡然，坦不置邊幅。論情雖云晚，聞誼固已夙。二章初交鋒，懦氣令避縮。自笑不量力，强和旋取衄。從此遺形骸，留饌或脫粟。有酒時招邀，共醉小軒竹。論議到聖賢，道德富停蓄。豈比篇章流，烟雲繞心曲。飄颻走邊城，新禁察儒服。戎帥不敢延，進退勢俱觸。六月汗霑衣，幾作窮途哭。回來卧旅舍，所得不充欲。鄉思生秋蛩，輕裝遽云促。行當買淮田，晚歲謀退築。予材覺無庸，計慮亦既熟。無資媚要權，與世背馳逐。祗合從漁樵，胡爲苟寸祿。淮吳幸相望，有鄰可容卜。浩歌老吾生，爭食任雞鶩。薄宦猶縻人，歸飛羨黄鵠。
予以病久不赴朝謁因灸三里穴罷信筆偶書 强至 
竊祿了無補，卧疴慚有日。空聽朝雞鳴，阻挂朝衣出。啟處不自安，灼艾加諸膝。庶幾起沈苶，犬馬委微質。
立秋後病作此寫懷 强至 
卧病喜秋至，昏煩庶以平。清風不少濟，宿疢仍相攖。凉葉猶未振，陰蛩已先鳴。四時順萬物，奚獨戕吾生。
入山謁怡然上人因成短篇皆書即時事 强至 
行穿六松陰，鳥語逢人寂。林僧洗山缽，正了寒堂食。揖我喜滿顔，吟窗半軒闢。鳳凰不無情，天外送佳色。春風動花雨，枝上或涓滴。羨師得安住，我亦有閑適。出門懶鞍馬，把袂步幽石。石盡浮泥深，恰恰露雙屐。臨別心徘徊，野店更一息。
僧副普濟過予詰其師名僧職之所自則曰嘗濟活饑民百萬朝廷論酬以得之欽嘆不足繼以詩云 强至 
佛子葦麻衆，槩能蠶食人。庸奴買師名，納貲不計緡。普濟釋苑秀，類同行佛均。往歲東陽饑，愁聲聒蒼旻。天民坐欲死，誰肯發一囷。師勇營饘糜，全活百萬民。外臺上其事，朝廷嘉師仁。相府議優賞，美號寵厥身。汝往貳爾正，示勸出聖神。今時士大夫，體雖具纓紳。十九飽妻孥，何暇及困貧。視師固有激，抑可警其倫。
墨蟹 强至 
瑣瑣江湖中，忽在幽人壁。短螯利雙鉞，長跪生六戟。骨眼驚自然，熟視審精墨。初疑朿穴朿，猶带浮泥黑。橫行竟何從，躁心固已息。終朝牆壁間，頗有肥霜色。我來空持杯，左手莫汝食。誰奪造化功，生成歸筆力。
棲雲閣 强至 
越山東南號勝絕，古寺巖洞窮高深。山雲出爲洞口雨，或時散作巖下陰。不有神物此蟠據，安得氣類長相尋。寺僧愛雲恐雲遠，置閣雲上躡以臨。豈惟憂懷獨舒悅，更許遊客開塵襟。客來祇知寓暫賞，不道歸去還塵侵。寧如僧住得安穩，終日自共雲無心。
陸君置酒爲予唱陽關即席有作 强至 
陽關何處草烟平，不識陽關空記名。古人驅車欲西過，吟成繕寫離群情。天涯此去故人絕，雖有樽酒同誰傾。古人幽怨幾時盡，至今愁殺陽關聲。陸君酒酣喜自唱，坐上客淚俄縱橫。杯盤咫尺意萬里，忽若身在關山行。耳傍宛聞車馬動，簾外已覺邊風生。乃知樽酒須故舊，爲君一飲無餘觥。
結交行 强至 
貴友高車照簪組，富友黄金輕糞土。二友方論富貴交，以漆傾膠入心腑。一朝金盡囊無餘，門前不見簪組車。貴人今車底似昔，早失黄金舊時客。由來結交要勢均，一輕一重難爲人。滔滔世上耳餘輩，寂寥管鮑今埃塵。交情以勢不以義，今日雖同明日異。君子結交自有持，賤貧富貴不我移。
依韵和李評文思 强至 
我心烱烱君應識，萬事都慵獨吟癖。二年客眼看京華，可見無媒進無益。勢門所喜在佞豪，直語空拳無一懌。愛君挺拔生貴家，不學庸兒醉朱碧。兩提試筆賦翰林，落落金聲天上擲。改丞殿省頭不回，直把群經重研摭。相逢憐我猶滯濡，四十金閨未通籍。勢門宜不容此身，頼有君家好投迹。書齋延坐開新編，光焰文章追祖白。更邀詩社同襟期，脫略形骸一疏戚。公侯必復君勿遲，志士由來輕尺璧。
贈賈麟 强至 
賈君貌古文章老，虬髯鋪胸犀插腦。戲誇才力驚衆人，談笑千篇筆端掃。酒酣座上披天真，鏟去崖岸露懷抱。今年禮部更新書，續詔九州登俊造。宿儒晚秀趨術茫，肝愁胃苦搜辭藻。獨君所向異爾爲，長袖陂陀踏幽草。行窮兩徑躋巖巔，指點晴江辨秋島。却騎匹馬歸湖山，古寺相逢情愈好。空樽無物醉故人，輒出囊錢具梨棗。更長坐久然青燈，語雜譏諧欲顛倒。我方正色起問君，何乃終年事枯槁。齒牙未豁才有餘，一賦從容成腹藁。琢磨高論馳古今，足歷天衢騁王道。駑群沓沓猶爭先，驥騄胡然甘伏皁。君徒俛首不我答，我反慚顔汗如澡。丈夫貴富難近窺，一第定非論晚早。豈同祖誼名漢朝，位不公卿身已夭。何時却掛吳淞帆，霜蟹初肥恰新稻。
前日以詩贈賈麟進士繼蒙和答而楊蟠從事亦隨次元韵鄙思不休輒復自和二篇  其一 强至  泰山
賈生俊辯凌諸老，二十漢廷冠插腦。魁奇遠裔空傳家，慘淡壯年翻却掃。巧心用過金幾緡，憤淚頃乾玉三抱。五湖夢數歸何時，四海形單生不造。鄉宴無心聽鹿鳴，時平有口歌魚藻。每舒意氣拂劍光，懶把窮通叩蓍草。江河飲肺吞阮劉，風月吟腸笑郊島。君才慎勿恃晚成，俗態由來尊少好。衆人競進皆揠苗，獨子甘貧猶嗜棗。囊裝未抵一羽輕，筆力堪支泰山倒。閑身自放壠上耕，愁面誰憐澤邊槁。幽尋騎馬衫覆韉，冷卧乏氈床露藁。無勞兒女憫滯材，豈竟乾坤厄吾道。從前平步封公侯，亦有逢辰出輿皁。光華聖旦髮可晞，涵泳儒流身已澡。收還事業幸未遲，揖取功名須及早。不然一世成虛生，雖曰百年如實夭。公朝富貴弗汝慳，仕路高車似麻稻。
前日以詩贈賈麟進士繼蒙和答而楊蟠從事亦隨次元韵鄙思不休輒復自和二篇  其二 强至 
愛君氣幹霜松老，一見相投許肝腦。豈同世上秋葉交，不及歲寒如電掃。有才無命三十强，寂寞吟齋膝長抱。愁來遍踏公卿門，綻褐不縫誰改造。文章直吐元化胚，天樸豈須施斧藻。長篇下筆縱立成，一字未曾傷草草。辭源奔注吞衆人，有似驚潮沒孤島。善君取友論片能，不學常情求百好。琢磨六藝相與游，我愧性靈昏椹棗。平湖綠凈時招邀，爛熳清尊爲君倒。客塗見月凡幾圓，倦馬聲饑奴色槁。路傍甲第欺儒冠，奴厭腥肥馬餘藁。我疑造物偏膏粱，富貴何緣慳有道。貫糜巨室君空囊，朱紫摩肩君衣皁。大鵬寧合安尋常，怒翼天池終刷澡。功名豈必收目前，兩鬢未銀猶得早。顔彭骨朽千萬年，漫與後人論壽夭。君其努力攀青雲，盛醉春風釀香稻。
題惟晤師斑竹杖 强至 
蜀江濯錦含文漪，竹生江岸初綠滋。錦波一浸入竹肌，萬洗不落斑在皮。又聞淚點灑舜妃，遺迹漸染傳今時。搯不受爪滑可持，隠起高節無屈欹。江神雖寶莫自私，煙根忽逐霜刀離。截而爲杖得者誰，龐眉大士今一枝。斒斕頗與壞衲宜，朝躋山巔暮江湄。山備兕虎江蛟螭，爾杖未折莫汝危。足力自健無險巇，安用童子兩肩爲。當年常竹紋無奇，猶託變化神葛陂。况此已是斑龍兒，長恐一旦風雲隨。復整頭角還天逵，未必久爲師有之。
和禮之喜雪十二韵 强至 
水官司冬不舉職，天地當凜氣輒溫。頑風伺隙倒天令，掃蕩不使繁雲屯。陰崖邃谷殆窮臘，空有雪意乘朝昏。宿荄老玘亦借便，欲洩陽氣芽株根。往往百怪竊窺視，思以沴疫傷群元。頼吾太守爲民切，百拜默與上帝言。臣因視民問農計，亟雪猶可望有年。知民所欲弗帝告，安用備位稱守藩。至誠一發動天聽，霄垠地堮俄瓊璠。混然上下共一色，直疑元氣猶胚渾。狂風埋藏反失勢，却授威柄還水官。既云豐年在冬雪，豫擬癡腹盈朝餐。
送關景芬秘書赴山陽尉 强至 
峨冠初上童兒首，君已老成予輒友。肺肝相照二十年，今日不殊前日厚。紛紛共笑薄媚徒，對面論心回面否。吁君意氣非昔粗，猶著青衫從吏部。得官將尉古山陽，有藴無施州縣後。山陽楚邑爲最雄，聒聒衆咻千萬口。階庭聽命趨上官，守閣使臺靴日走。舟車冗客來百須，政逐從違成好醜。君才遇事有卷舒，公道當官膽如斗。或時畏縮類懦夫，私請不容毫髮受。往行素守裨長官，肯到縣廳同木偶。頗聞彼俗殊東南，例重市門輕隴畝。鹽商茗販白刃隨，切與椎埋破淵藪。能聲自可博己知，懶趁庸兒媒左右。吳江日暮山川愁，疏樹烟頭排敝帚。北帆欲掛傾別觴，還有陰風吹散酒。醒難爲別醉幾何，人世無時好分手。知君此去忘故園，淮月楚雲惟我有。
送吳判官 强至 
雨乾青活淮上山，君領善課趨帝關。春風滿路馬足健，翩然征轡不可攀。吁君登科越一紀，中又困躓罹苦艱。蒼虬垂髯猛虎卧，青衫四十鬢欲斑。我疑君胸典籍府，千軸萬卷羅其間。聖經賢史及怪說，叩之不已如循環。有時啟口論時病，往往憤發涕欲潸。位卑道屈志未就，姑以大筆誅雄奸。就令君居太史局，猶足上下馬與班。剛然古膽貫白日，不爲權貴柔正顔。退之常患天地惠，偏向君子懷獨慳。高冠大笏盡知己，行矣得意東南還。
贈徐君强 强至 
浦陽窮僻山縈迴，徐子匹馬窮山來。十年不見安否外，怪子面黝身紅埃。自言壯圖醉無幾，獨有古膽剛不摧。日于篇章遣孤憤，袖出巨軸爲我開。密行細書幾千字，一一紙上皆瓊瑰。渾然天成有警句，直若未剖元氣胚。間工磨琢弄纖巧，真宰手把天葩裁。詩人古亦少達者，非特徐子如寒灰。孟郊老獨張籍瞽，李杜落魄皆何哉。剔抉幽秘奪造化，雖甚寒餓天弗哀。又疑才命不俱得，既奪之命止與才。子今所往但逢蹇，絆驥兩足猶駑駘。浦陽山深尚春淺，桃李纔蕊花正梅。子時過我值訟簡，花下一飲將百杯。酒酣慷慨起勸子，更厲頭角需風雷。縱令不偶竟窮死，猶愈空腹冠崔嵬。
邑舍東池近日荷花盛開輒書短篇奉邀宗哲純甫二同僚 强至 
前時乘暇到池上，荷花未開荷葉小。彌旬風雨隔追賞，期會簿領復煩擾。今朝始得臨舊堤，花開已繁葉將老。古人最謂行樂急，癡兒漫欲官事了。錢楊與我近同趣，一樽今待共君倒。聯鑣且來趁花飲，莫待紅稀并綠槁。
七夕 强至 
七月七日暑氣徂，此夕何夕樂且娛。世傳牽牛會織女，雨洗雲路迎霞車。初因烏鵲致語錯，經歲一會成闊疏。牛女怒鵲置諸罪，拔毛髠腦如鉗奴。星精會合不可詰，我疑此說終誕虛。又言星能遺人巧，羅列瓜果當庭除。綵絲貫針望星拜，夜深乞巧勞僮愚。吾聞樸散形器作，人奪天巧天無餘。匠心女手劇淫巧，工與造化分錙銖。薦紳大夫一巧宦，坐取公相如指呼。間乘巧言惑主聽，能改荼蘗成甘腴。纖辭麗曲騁文巧，剜刻聖道無完塗。星如有巧更可乞，益恐薄俗難持扶。我願星精遺人拙，一變風化猶古初。
題藴忠上人歙硯 强至 
山僧有硯名龍尾，此石來從歙溪水。通明直可照髮毛，瑩滑不容安手指。案上長疑片月生，匣中自有浮雲起。蒼然顔色涵秋波，不學端州誇嫩紫。溪匠琢爲寒瓦形，如從銅雀初飄零。只仍故狀不復改，獨有亂點生繁星。高閑上人妙書札，什襲藏來時一發。拂開輕霧磨烟煤，揮灑霜毫冰紙滑。咄嗟此硯何爲哉，世上別有潤色材。胡不往焉與徘徊，日濡大筆把詔裁，無久滯此空塵埃。
通判國博中齋詩 强至 
天下以中爲大本，天地得中能自生。古之聖賢一用中，政刑禮樂萬事平。於戲後世中道喪，政分寬猛刑重輕。禮非儉陋則奢僭，樂不專一須鏘鏗。其間萬事亦頗僻，或過不及誰與繩。今公奮然力追救，大署中字爲齋名。謂中之迹不可見，粲焉其道存六經。尚書洪範有皇極，春秋王道爲權衡。在易之爻貴二五，于詩無邪義甚明。子思著篇究根柢，王通命說垂儀刑。夜探群書味中理，雞鳴而作還奉行。出處語默皆時中，措諸萬事無側傾。有時賓至相與樂，咏歌亦作中和聲。檐前竹樹有中色，四序不改長青青。公今一州貳守政，千里猶變中庸甿。異時朝廷贊天子，擴之四海中道成。至得攝齊升公齋，一聽中論退服膺。
還府推楊學士無爲編 强至 
蜀山秀色參天起，子雲文章摩玉壘。關右衣冠從古名，伯起光華擅楊氏。後來氣象幾寂寥，今日西州聞學士。吁雄述作擬聖人，蹭蹬三朝官不徙。震雖有時無雄文，而又晚齡纔得仕。豈知學士丁妙年，一日青雲趨萬里。高才大筆驅古今，奄有震雄兼二美。布衣平昔抱經綸，浩蕩著書窮日晷。幽居獨占無爲山，因以名編仍號子。鑿開元氣爭化工，剔出微情泣山鬼。先儒浮妄遭芟鋤，直與六經相表裏。青衫冗掾錯致身，四十摩肩雜胥史。日趨官府舊學荒，已分清流將絕齒。前時輒辱授此編，如以咸韶震聾耳。夜侵燈燭晝廢餐，若涉江河徐見涘。乃知無爲非不爲，道化自行而已矣。立朝本此足有施，堯舜吾君那出是。天球豈合藏窮家，再拜持編復齋几。
謝通判國博惠建茶 强至 
建溪春早地未暖，建俗巧計催春陽。茶傍萬口噪地烈，驚破芽英不得藏。猶嫌旂槍已老硬，獨愛鳥嘴嫩未長。擷而焙之一朝就，更範圭璧爲圓方。南州尚珍北固重，自非富貴寧預嘗。浦陽賤官性怯酒，素許茶味爲最良。日分牒訴費齒舌，口吻鎮燥喉無漿。建溪奇品遠莫致，日夕夢想馳閩鄉。塵埃填心渴欲死，忽拜公賜喜可量。拆封碾破蒼玉片，雲脚浮動甌生光。愚知公賜豈徒爾，欲俾下吏蠲俗腸。滌除詩冗起清思，驅逐睡興窮縑緗。玉川不暇盡七碗，已覺兩腋清風翔。
予家畜貍花二貓一日貍者獲鼠未食而花者私竊之以去家人不知以爲鼠自花獲也因感而作二貓詩 强至 
貍貓得鼠活未食，戲局之地或前後。貓欺鼠困縱不逐，豈防厥類怠其守。花貓狡計伺貍怠，帖耳偷銜背之走。家人莫究貍所得，只見花銜鼠在口。予因竊覘見本末，却笑家人反能否。主人養貓不知用，謬薄貍能服花厚。花雖利鼠乃欺主，竊貍之功亦花醜。人間顛倒常大此，利害于貓復何有。
純甫以予去歲九日赴東陽今年復趨府作菊花問答見遺因以戲答  其一 强至 
問籬菊，何事秋香欠春馥。淵明歲歲走征途，冷落重陽誰采劚。
純甫以予去歲九日赴東陽今年復趨府作菊花問答見遺因以戲答  其二 强至 
籬菊答，自古人生有離合。不得淵明泛玉觴，還有子真携酒榼。
泉上人畫牡丹 强至 
芳樹不合生深堂，座上似已聞生香。乃知丹青逼造化，獨有真假爭毫芒。枝外霏微包雨露，筆迹淋漓濕縑素。遊蜂蛺蝶頻往來，今日經營知汝誤。蜀川趙昌妙花樹，前後無人昌獨步。師今合昌成一人，畫手紛紛那敢措。上人筆下如有神，一掃欲空西洛春。姚黄魏紫色憔悴，自覺筆假勝天真。天工栽花苦榮謝，畫工運巧無冬夏。天工巧極誰論價，輸帛傾金只酬畫。將令世俗尊造化，呼僮捲障不復掛。
和樓志國范君武讀胡尉臨安所獲顔魯公書斷碑 强至  泰山
書名唐世凡幾人，魯公運筆獨有神。當年一字百金直，異代儻獲宜爾珍。公嘗道直不容內，江湖出走刺史輪。東南揮翰落幾郡，在處巨蹟刊堅珉。石堅字巨未應泐，旋復五代遺荒屯。州鎮尋兵寺觀火，缺碑毀碣埋泥塵。乾坤豈亦愛字寶，不使久屈卒不伸。脗合陰假好事手，得此斷石溪山垠。苔封土蝕初莫省，一洗爛若開三辰。不由名氏驗體法，氣質渾厚知顔筋。點端屹如泰山立，畫勁森似長戟陳。寧同棗木浪傳刻，少陵尤惡肥失真。蒼茫疑聞地靈泣，爲失此石后土貧。好事得之不自有，能廣墨本遺其倫。始從君武愜傳玩，大句感發驚儒紳。寫公勛德無一欠，何必讀史勞吾唇。青衫志國繼高唱，首論書法詞逾新。末言公忠死賊刃，不覺憤淚霑予巾。昔人謂書乃心畫，浮沉直撓皆相循。公心遠可此書鑒，體不姿媚一以淳。嚴嚴古氣自盤薄，宜汝希烈不得臣。雖云筆力奪元化，濟以忠誼重萬鈞。後來忠誼弗公學，磨鉛臨帖虛終身。李斯篆隸豈不好，彰彰奸迹流自秦。乃知一藝不獨善，所貴名節堅松筠。魯公之書以名貴，歷代共寶無沉堙。
送裴光世赴舉 强至 
光世出門頭懶回，身將西去犯斗魁。風雲自繫鵬鵠健，里道正爲驊騮開。憶初鄉賦選主司，數州側腦聽外臺。一朝吾鄉騰薦口，姓名喜得丁與裴。筆摇試席動千指，匠精反愧木盡材。六人既拔里中傑，黑白自可消怨猜。君名稍稍近人底，豈是天意激後來。主司南宮頃第一，又嘗禮部預揀才。頗傷辭律變新進，怪僻一鼓波遂頹。既而移書六人者，歷數文弊有可哀。且言文章貴體要，試格尤要合準裁。六人既拜主司教，青雲捷路知力推。方今最曰場屋公，實藝可進那用媒。君胸二紀富珍藴，每向紙上揮瓊瑰。掛名省壁定顯赫，續取科第仍崔嵬。明年躍馬游街塵，請君飲乾臨別杯。
走筆送張伯起 强至 
男兒剛腸逾古鐵，每到傷離猶暫折。離緒不啻亂繭絲，纔攪衷腸便成結。憶昨送子秋風前，薄酒三行歌數闋。我歌多感酒易醺，子車爲我澀不發。今來與子舉別觴，還是去年分臂日。人生歲歲有離恨，爭遣綠鬢不爲雪。安得共子並翼飛，四方上下無時別。
臨洺驛雨中作 强至 
朔野無花春意薄，斧聲惟見桑枝落。北人是日競條桑，手執懿筐共操作。客亭繫馬吟寒廳，細雨纏愁牢似縛。多情北燕能傍人，如說春心繞疏箔。故鄉桃李應滿園，爛熳香風隨處著。十年游宦辭江湖，塵土日侵雙鬢惡。天涯懷抱傾東南，悶對青燈舉幽酌。
丙午寒食厚卿置酒壓沙寺邀諸君觀梨花獨蘇子由不至以詩來邀席客同作予走筆依韵和之 强至 
種梨易長地舊淤，春風一掃無枯株。沙頭古寺枕城角，樓殿自與人迹疏。看花置酒三月破，點檢座客惟欠蘇。酒酣花底不知處，恍若身世游蕊珠。銅臺割據古豪盛，樂事已去惟邱墟。直須及時結勝賞，莫局官事同轅駒。林僧迎我屢前揖，野鳥避客遥相呼。咸陽有花遠莫見，豈若此地來須臾。風前嗅雪不宜緩，春芳過眼猶奔車。繁枝向月合照映，亂片落地無掃除。樽邊酩酊不復計，馬上倒載聊拚扶。子由閉戶自懶出，花與雙眼知何辜。天姿必欲貴純白，紅杏可婢桃可奴。君詩險絕不容和，梁園騁思慚相如。
寒食安厚卿具酒饌邀數君子遊壓沙寺觀梨花獨蘇子由不至詩來命座客同賦予既次韵和之明日上巳安復置酒招予與蘇又明日清明予屈二君爲射飲之會而蘇君仍用前韵作詩見及予亦復和 强至 
花前爛醉如泥淤，猶恐花過嗟空株。壓沙梨開百頃雪，春晚未賞計已疏。厚卿置酒趁寒食，蜂喧蝶鬧人意蘇。林間把盞誰我侑，鳥歌聲滑如溜珠。魏都風流重行樂，艷妝麗服明郊墟。我初聞招便勇往，恨不插翼附駿駒。峨眉夫子趣獨異，靜坐幕府煩邀呼。車公不到座寂寞，大句落紙來須臾。樽邊弄筆輒强和，布鼓乃敢當雷車。主人明朝復命客，是日禊事修祓除。日涵花氣暖不散，酒力易著起要扶。清明予亦飲射圃，罰觶屢困辭不辜。杯盤一飽藉脫粟，那有白飯餘君奴。梨花好在期共醉，功名身外終何如。
送川僧玘上人歸雪竇 强至 
釋子群群蹈一轍，類能恐誘鼓師說。彼上人者劍外來，獨許清吟調風月。就我乞詩歸甬東，三叩賓階通刺謁。何時腰下解瓶盂，巖竇應逢先臘雪。
小桃值風零落殆盡偶成鄙句奉呈諸君 强至 
小桃庭前祗一株，無數花開艷新繡。破蕊脈脈向人笑，鬧枝酣酣索春鬥。只見蜜蜂來往喧，不道雙燕共時候。醉吟繞花日幾遭，坐卧欲來花下就。東風昨夜忽顛狂，曉枝點檢不依舊。惜無錦帳闊百步，遮藏免被風力驟。小兒地上拾亂片，猶愛殘香再三嗅。桃兮開落奈汝何，却取餘杯醉春晝。
近承楊子遣垂和池上短篇愛而有贈且攄予懷 强至 
楊子文格少已遒，自關以西鮮此流。逸興一發不言休，詩吟千篇酒百甌。始謂富貴力可求，行年四十差厥謀。相逢渭水初清秋，氣俊秋隼辭長虬。歡然一見分輒投，往來自爾月屢周。忽聞屋角鳴春鳩，感時出門寫我憂。載酒興慶荒池頭，半酣繫馬聊登舟。紛紛涉水驚眠鷗，晚陽欲落孤煙收。開元盛事空林丘，流年數百如回眸。陳迹隨感來吟搜，偶作短句詒同遊。楊子既見遽和酬，筆落紙上不暫留，詩珍玉案書銀鈎。詩人乃是天地讎，造化萬物遭剜鎪。天公報之甚操矛，少使稱遂多窮愁。子嘗兩舉試此州，病坐試席出則瘳。筆力健可掣十牛，及與命鬥力弗侔，翻被命屈豈自由。嗟予所學淺以浮，不與造化爲怨仇。胡然天公亦我尤，剛腸勁貌寡媚柔。觸忤貴勢在轉喉。蒼顔常調祗自羞，使看平步趨公侯。子來我語徒啾啾，天高聽卑誠謬悠。不若且默真良籌，有酒一醉春風樓。
送李去病楊元老 强至 
君王赫怒超前古，威令風馳奮皇武。將士咸懷敵愾心，桓桓孰可當貔虎。岷峨橫抹西南坤，河池散關當北門。堅城高寨礙飛鳥，天兵百萬方雲屯。給軍自古資巴蜀，接軫連檣轉芻粟。正須將漕得其人，賦役平均軍食足。三分才具超常倫，不獨摛藻追淵雲。究宣德意可預見，抉剔奸蠹蘇疲民。使星入蜀今重應，芒寒色正相輝映。川合東西幾萬家，佇瞻玉節交相慶。行聞盡錄平戎功，給餉正與提兵同。紫泥封詔看西去，歸來聯騎朝王宮。
賣松翁 强至 
窮山老松幹百尺，縱有愛者勢難值。小松聳擢未及丈，何亦冷落守巖石。由來世眼習繁侈，競事妖紅與爛白。往往破産聚名卉，未見有一號松癖。城中有客賣桃李，美價高下隨意得。咄嗟彼叟何爲者，浪負松本窮九陌。行求善價吻欲燥，力弛還立朱門側。過之千百絕一顧，寧復肯許一錢直。音聲猶带澗風澀，顔色尚染嵐煙黑。松材雖良人未見，其奈桃李有春色。嗟哉子計信疏矣，豈宜肩入芳菲域。速培舊土養松幹，待棟明堂柱帝宅。予疑叟非鬻松者，無乃矯世爲所特。衆趨時好逞穠艷，何獨孑孑衒皴碧。群雄馳騁尚譎詐，軻以仁義游六國。時乎釋老肆分籍，愈以原道破群惑。叟乎叟乎予爾知，獨行矯世難爲力。
與盛毅同賦暮角行 强至 
城頭滾滾寒烟起，城裏無人冷如水。一聲暮角聒地來，聲中宛轉含餘哀。逡巡流入單于調，耳邊似近單于臺。坐客未終聽，對面淚雙迸。那復將軍絕塞眠，朔風吹落玉帳邊。狼烟未盡不待曉，恨不立起銘燕然。何人始製角中曲，幽怨到今傳不足。吁嗟畫角終無情，百年日月銷此聲。
冬雪行 强至 
幼年壯氣寒逾熱，更喜朱顔照飛雪。門前地厚堆玉塵，屐齒千回狂走折。今來過壯能幾秋，眼未見雪心先愁。病膚隠粟出門懶，敝袍盡日紅爐頭。此身知更十年後，雪屋能如今坐否。層衾沒頷定晝眠，那復吟邊開凍口。壯齡衮衮洪濤奔，百年浩蕩未易論。人間萬事亦顛倒，且對今雪空清樽。
送盛君方 强至 
秋風木葉飛邊徼，日暮銅臺別杯釂。燕姬一曲聲未終，交臂方携忽南棹。相公鎮魏從辟書，玉帳三年奉談笑。密謀直道裨主人，飽食庸兒或陰誚。君殊不顧但自若，烱烱誠心復誰照。相公還朝數論薦，援手無人在廊廟。薦章未報人事改，魏國門前客相弔。聖賢尚覬後世知，萬事那能目前料。方今擢才不待次，道路紛紛走嚴召。朝廷必欲收真才，豈有如君使常調。讀書適用非苟知，脫略空言直趨要。有餘利刃未一施，可惜青萍反居鞘。誰能出力終提携，會看驚人露芒耀。君如弗偶好言命，予亦徐當卜耕釣。
送知府吳龍圖 强至 
國初以來治蜀者，處置盡自乖崖公。當時奏使便宜敕，不與天下州府同。行之已及八十載，奸宄銷伏誰之功。因循至此漸抏敝，有未曉者時相攻。鞭笞小罪亦檢察，不許略出常科中。下民知之頗不懼，州縣往往藏群凶。側身斂足未動者，實以累朝恩澤隆。公之初來蜀人喜，慈愛久著民情通。衆心歡然恥犯法，捄藥浮薄歸醇醲。盡將約束付僚吏，興起學校還文翁。二年美化極沾洽，遠近循服如偃風。上將歸公問誰代，當使間作如笙鏞。遂求元老得青社，其人廊廟之宗工。往年鎮撫有異績，大旆再來遣于東。公今與之合符去，到必奉詔參夔龍。大資舊德固無慮，剖判自出其心胸。所憂厥後嗣之者，忠定良法還如空。養頑活狡作淵藪，不免剪殄煩興戎。蒙之憤懣久填臆，言賤不得通九重。頌公上殿起居罷，第一用此聞宸聰。
京師逢徐良溫叟明府 强至 
弱冠相逢今四十，當年壯氣虬龍蟄。交情獨在酒盞深，人事細論衣袖濕。詩書誤身浪自憐，公相滿眼誰可揖。蒼顔已變長安風，後會更應尤戢戢。
小疾中元恕相別往長安信筆成篇奉送 强至 
一春三月少見晴，濕雲不飛壓花老。君來別我西出關，病裏傷離似翁媼。和風吹面纔幾程，即入風流洛陽道。司農水利無留行，洛城花開爲誰好。漢唐陳迹到可尋，猶有山川豁懷抱。憶昨行春從魏公，興慶池邊玉樽倒。公今已爲泉下游，往事憑君問煙草。官家諸路急使才，歸對明光切須早。
題可久上人房素屏 强至 
雕軒畫室吳僧居，花草禽魚屏面集。豈如蕭爽大士堂，雪山數尺平頭立。滿齋虛白已自生，隔坐紛華不容入。霜毫一掃都無痕，獨有淋漓粉光濕。好丹世上空紜紜，趣與師同百無十。常時吟客惟我來，共愛此屏微靜翕。目睛難駐手試捫，指下琉璃無寸澀。願乘醉筆留幾行，爲寫高僧白雲什。
送王賓玉 强至 
相如昔乘使者車，縣令負弩當前驅。頗矜意氣誇里閭，檄詞爛熳肆欺誣。歸來不說民饑臞，餘佞更留封禪書。江山清絕冠天區，豈甘久被斯人汙。邇來炳靈軼古初，耆俊相繼馳亨衢。堂堂御史今名儒，志節慷慨忠義俱。才高識遠器有餘，不似文園淺丈夫。一朝持節歸成都，使星皎皎臨坤隅。輟從憲府恩意殊，霜威鶚擊正所須。奸胥所在察于荼，交券計斤良可吁。鋤凶芟穢忌踟躕，元惡須行七日誅。惡除惠澤益霑濡，頓使枯瘠都豐腴。坐茵未暖氈氍毹，詔歸還直承明廬。朝廷急賢恢遠圖，碧雞金馬不用渠。以人報國功難逾，諸生中有何武無。
謝三門提舉輦運宋叔達郎中寄古碑雜言 强至 
長安古名都，漢唐以來帝王宅。當時高冠大带接迹公卿間，聲名大半文章伯。能書萬變軼出意象外，那跼體法就常格。傑詞精翰在處勒琬琰，從此關西富碑石。咸陽原頭螭蟠龜負不知數，風雨皴剝塵土蝕。荒郊壞宇大者卧榛莽，小者老祠佛廟往往龕屋壁。憶初來長安，于此心頗溺。朝披夕購自忘倦，一紙不吝百金易。豈惟讀辭玩點畫，漢唐往事皆歷歷。始者累一以至百，今既累百至千未免廣搜覓。古人載書兼兩懼猜謗，今我車載不足更囊積。中郎知我有碑癖，封寄數本跨數驛。中郎中郎雖欲遂愚癖，愚也字學不進。文格不長，翻愧嗜此苦無益。雖然古人亦或有所嗜，又恐一朝捨此愚意無以適。碑乎誓將蓄汝永吾好，不已聖猶賢博奕。
李花 强至 
地暖春纔半，蹊深氣已暄。風光何處好，雪浪此時翻。勻似金刀翦，裝成玉杖繁。夭桃漫相壓，吏部竟誰言。
曉鐘 强至 
縹緲驚春夢，鏗轟送曉聲。敲烟出野寺，催月下山城。窗映東方白，燈留半壁明。隠然餘韵在，群動已營營。
閏月晦日 强至 
乾坤一傳舍，日月兩征輪。邂逅逢餘閏，連綿送晚春。巢邊迎燕熟，枝上數花頻。漸暖茅檐日，吾將理葛巾。
落花 强至 
林間花自飛，物理不應悲。偶對飄殘地，休論艷發時。有情香水面，無數點河湄。蜂蝶含餘意，徘徊繞舊枝。
因訪楊公濟遂同步野夫家省其母野夫時就試南宮 强至 
馬繫揚雄宅，門過孟母鄰。升堂予獨拜，同井子兼親。萬卷先生富，千金舊産貧。早將安穩字，去慰杏園春。
同楊公濟賦破山得開字 强至 
無物終天地，青山豈免開。萬人鑱秀骨，一氣失全胚。漫貯崇朝雨，猶防浩劫灰。何年巨靈手，曾此擘崔嵬。
同楊公濟賦晚過西村 强至 
空影倒波面，晚陽留樹梢。人煙青近郭，鳥道暗長郊。世外空搔首，溪邊懶結茅。滄浪那敢羨，漁父定吾嘲。
苦雨 强至 
雨脚灑不斷，魚龍沸巨溟。浮泥溢平地，暴水入中庭。門巷絕尋訪，壺觴誰醉醒。頑雲速收斂，渴欲睹天晴。
螢 强至 
幸藉炎蒸力，因遷腐草蹤。清宵能自照，暗室肯相容。雨巷幽光晦，風簾亂點重。臨書方汝頼，惟恐有鳴蛬。
種藥 强至 
百藥吾誰辨，農皇舊有經。傾金購善種，按譜驗真形。易地防根瘦，他時欲劑靈。天時縱不雨，灌溉頼園丁。
贈於潛張定國 强至 
蕭散前川令，才高氣亦剛。學攻諸子短，能涉衆人長。日月銷書卷，功名撫劍鋩。他年有大用，莫漫比柴桑。
某近與和叔游景愛之不足因吟短篇以贈 强至 
夫子南州傑，相逢出肺肝。平生潛聖閫，壯歲尚儒冠。鴟鷃霄垠擊，蛟龍井底蟠。恥將孤憤劍，容易向人彈。
贈李熊先輩二首  其一 强至 
崷崒閩人秀，夫君得最完。文章醇不雜，氣質渾無刓。場屋聞新詔，鄉閭正素冠。天應老賢業，頭角壯年蟠。
贈李熊先輩二首  其二 强至 
詔書一日至，多士競軒眉。獨有儒林傑，方纏風樹悲。饑腸惟飽學，正口絕柔辭。從古器大者，於中成就遲。
與王仲密諸君泛湖 强至 
十月清霜後，孤舟顥氣間。酒邊頹白日，棹底倒青山。境勝歡憂泯，吟頻物象慳。吾儕一笑後，魚鳥伴誰閒。
急棹趁吳門 强至 
寒日山尖落，孤烟樹杪屯。水流天欲動，舟急岸如奔。縹緲穿雲角，蒼茫望郭門。片心爭宿鳥，去去近黄昏。
初入汴 强至 
山勢隨淮斷，河流带地渾。嚴風疏樹影，落日露沙痕。客興雙蓬鬢，吟懷一酒尊。舟行那敢緩，霜意滿乾坤。
新鶑 强至 
未見攀花宿，纔聞隔葉歌。可憐毛羽細，莫怪語言多。匹馬春風路，輕舟夜月波。數聲來入耳，最奈客愁何。
轂下春日 强至 
楊柳長安陌，游車錦繡香。漫傾春日酒，誤入少年場。意氣青雲客，風流白面郎。致身愁獨晚，檢點鬢毛蒼。
寒食前二日對雨 强至 
紅濕花枝軟，青涵柳色鮮。未開新禁火，自起欲晴煙。坐卧銷佳節，招尋憶舊年。故鄉游樂地，心折泛湖船。
對雨寄楊公濟 强至 
江海歲云晏，雨冥風自凄。葉光群木洗，翅濕幾禽低。靜榻欹寒枕，孤城隠暮鼙。少陵車馬客，催踏草堂泥。
雨中呈丁評事 强至 
騷雅丁夫子，年來客路岐。故關春夢後，獨館雨留時。詩有龜兒掌，游須驥子隨。君家千歲鶴，應解念歸遲。
歸鳥 强至 
日落群山靜，天寒獨鳥歸。聲悲故巢遠，影入片雲微。蹤迹憐吾滯，青冥羨汝飛。莫爲雙翼誤，須避暗中機。
宿慧安院 强至 
積淖厭行路，解鞍欣曲肱。疾風穿敝屋，細雨濕青燈。聒夜有饑鼠，觀空無定僧。中宵塵累息，山水思填膺。
九日病中泊舟召伯堰 强至 
采采南山菊，還應滿故園。全家泊孤埭，多病負清樽。木末秋聲老，天涯雨氣昏。鄉關吟望外，愁淚有雙痕。
某爲府曹伏蒙吳先生以詩見寄謹依韵奉酬 强至 
瘦馬風埃裏，蕭疏分亦安。閒趨京兆尹，冷甚廣文官。錦繡頒詩句，松筠映歲寒。天邊師坐闊，南望祇長嘆。
同盛任道賦暮陰 强至 
野館臨空闊，江城起暮寒。年光去天末，雪意上雲端。自失歸禽影，能侵病客肝。莫將愁對景，入夜轉漫漫。
次韵禮之齋中述懷 强至 
僻坐治孤學，取書窺古人。高風凜如在，千載邈相親。欲滿詩書腹，寧規富貴身。獨君知己厚，無亦慮吾貧。
春雨一篇呈純甫賢僚縣庠諸彥 强至 
漠漠陰常結，垂垂勢未收。潤多宜土脈，落久驗溪流。與物知無間，於花似有讎。少年車馬客，惆悵爲君游。
二月大寒偶書短句 强至 
上天誰與問，四序曷相干。已季春成暮，當溫氣反寒。農心憂地凍，俗眼惜花殘。我豈殊民意，身爲父母官。
經春罕嘗見花今出湖上悉已離披 强至 
飛花何太急，春在豈須忙。亂點不經眼，殘枝猶斷腸。愁看湖色浄，怯照鬢毛霜。回首壯遊地，幽襟付淺觴。
山中遇雨 强至 
馬上凉秋雨，隨愁入亂山。垂垂衣袖重，點點鬢毛斑。猿鳥寒聲外，漁樵古畫間。片時全嶺暗，急趁暮鐘還。
純甫小池生雙蓮 强至 
造化有詭異，雙蕖共萼翻。凌波洛神艷，泣竹舜妃魂。得所雖欣地，猶孤尚笑根。聖朝不言瑞，圖獻恨無門。
和純甫獨往至德上方避暑 强至 
敝屋數楹隘，炎曦一線長。梅仙厭煩溽，蕭寺得清凉。山鳥聒幽耳，澗泉蠲渴腸。茲遊君獨勝，河朔浪飛觴。
通判國博惠建茶且有對啜之戲因以奉謝 强至 
數餠建溪春，求逾尺璧珍。封從鄉國遠，惠與郡僚均。午榻忘搘臂，晨觴厭啟唇。拜嘉當對啜，相待况如賓。
書窗 强至 
一室微吟地，開窗更欲虛。入雲驚紙破，照月愛櫺疏。野色連朝夕，秋光滿屋廬。何如謝太守，遠岫獨相於。
寄題張殿直長春亭 强至 
甲第俯河湄，修亭面勢宜。琴樽長有樂，草木似無衰。境勝青山敵，心閒白日遲。祖良迷大隠，獨與赤松期。
寄題郭明府寺丞潁上西齋 强至 
退築謀何早，閑居興頗濃。渠流通潁派，窗列隔淮峰。玉麈談賓盛，牙籤載籍重。雨巾時墊角，一代慕林宗。
奉答雅均途中見寄二首  其一 强至 
濁流非猛激，無以頓澄明。此邑先膏潤，今予力潔清。人皆疑矯行，君獨照真誠。一得途中什，譊譊衆口平。
奉答雅均途中見寄二首  其二 强至 
貧固誠吾分，廉斯亦士常。漫多愚執守，愧少子文章。雖幸相逢近，猶嗟此別長。何時却南轡，重把論詩觴。
觀棋 强至 
鬥智不鬥力，一枰思解圍。防人甚勍敵，平地有危機。蝸角爭先後，狼心競是非。傍觀縮手者，往往見精微。
九日過後漫題堂前雙菊 强至 
花日金相照，條風翠競翻。誰言羞晚艷，自喜勝孤根。客土深培力，家人一溉恩。秋香真好在，未易負清樽。
和純甫紅葉 强至 
秋園無艷色，特地起西風。間向煙林翠，時呈霜片紅。霞光青漢襯，燈炬碧紗籠。不解隨松柏，染裁煩化工。
再次韵和純甫紅葉之什 强至 
徒密嗤翠幄，有文殊紫屏。因霜變顔色，點樹作丹青。廢苑掃還聚，疏林生易形。秋風無別艷，祝爾莫飄零。
挺山道中早行有感二首  其一 强至 
晨興事行役，寸祿此時輕。撲面風霜緊，隔林鷄犬鳴。遥天分淡色，殘月露微明。便欲投簪去，無田可力耕。
挺山道中早行有感二首  其二 强至 
山驛孤燈盡，霜天片月低。還家人自喜，戀櫪馬頻嘶。野水分微白，巢禽驚穩棲。前村應曙色，依約數聲雞。
宿山寺 强至 
蒼莽窮山路，蕭森古寺門。夢深宵殿月，淚迸曉枝猨。人事隨群動，山情阻細論。城中塵沒眼，愁思滿歸軒。
某承乏東陽周親惠然顧訪未幾告別以詩餞之 强至 
親戚富貴合，賤貧宜見疏。獨君從遠道，爲我枉高車。相得未逾月，薄言還故廬。風霜正凄暮，臨別尚躊躇。
晚登至德上方偶書短篇呈山主雲公 强至 
城市隔半舍，好山寧在深。亂雲歸別塢，落日照疏林。能解外緣縛，始堅安住心。冠裳方我誘，漫作愛山吟。
離東坡後寄題義師上方 强至 
山水東陽富，僧居更翠微。晴峰露秋骨，古樹減煙圍。啼鳥遠相應，孤蜂閑自歸。予生秉幽尚，夢想在禪扉。
劉叔茂及第後往廣德拜親過吳江新治 强至 
今歲同升客，如君有幾人。青年登一第，白首具雙親。喜氣生軍壘，歡迎聚邑民。諸兄在天祿，勉去繼清塵。
惠山泉 强至 
封寄晉陵船，東南第一泉。出瓶雲液碎，落鼎月波圓。正味云誰別，繁聲祇自憐。要須茶品對，合煮建溪先。
官滿將見舍弟 强至  西湖
三歲別吾弟，今歸心始降。從茲得安寢，無夢過重江。預驗鵲音喜，行看雁影雙。西湖猶可泛，酤酒市羊羫。
途中寄純甫 强至 
諸友分携地，重陽欲近天。共誰搴菊蕊，獨立憶梅仙。對飲乖今日，傷離似去年。佳山足吟賞，應自有新篇。
志遠法師挽辭 强至 
寂寞湖邊寺，荆溪目已瞑。窗雲猶曉白，竹徑自寒青。野鳥悲吟動，門人感涕零。里無梁補闕，誰可法師銘。